				|

		52013PC0937

			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (UE) Nru 260/2012 fir-rigward tal-migrazzjoni lejn trasferimenti ta' kreditu u debiti diretti mal-Unjoni kollha /* COM/2013/0937 final - 2013/0449 (COD) */

			   	MEMORANDUM TA’ SPJEGAZZJONI
1. Il-kuntest tal-proposta
Ir-raġunijiet għall-proposta u
l-għanijiet tagħha
Ir-Regolament
(UE) Nru 260/2012 li jistabbilixxi rekwiżiti tekniċi u
tan-negozju għat-trasferimenti ta’ kreditu u debiti diretti bl-euro u
bħala tali hu element importanti fil-bini għat-twettiq ta’ żona
unika ta’ pagamenti bl-euro (SEPA). Dan ir-Regolament jistabbilixxi
l-1 ta’ Frar 2014 bħala d-data finali fiż-żona
tal-euro għall-migrazzjoni ta’ trasferimenti ta’ kreditu domestiċi
kif ukoll dawk intra-Ewropej u ta' debiti diretti bl-euro lejn trasferimenti
ta' kreditu SEPA (SCT) u lejn debiti diretti SEPA (SDD) rispettivament.
Skont l-aħħar statistika tal-Bank
Ċentrali Ewropew (BĊE), ir-rata ta’ migrazzjoni globali
fiż-żona tal-euro għal Trasferimenti ta' Kreditu tas-SEPA (SCT)
żdiedet minn 59,87 % f’Ottubru 2013 għal 64,1 %
f’Novembru, filwaqt li r-rata ta’ migrazzjoni globali għad-Debiti Diretti
tas-SEPA (SDD) żdiedet minn 11,52 % f’Ottubru għal 26 %
f'Novembru. Minkejja l-isforzi ripetuti tal-Kummissjoni biex tqajjem
għarfien fost l-awtoritajiet kompetenti tal-Istati Membri, u l-isforzi ta'
kampanja sinfikanti fir-rigward tal-migrazzjoni tas-SEPA meħudin mill-Bank
Ċentrali Ewropew u f'ħafna Stati Membri, l-amministrazzjonijiet pubbliċi
żgħar u l-awtoritajiet lokali jkomplu jkunu l-inqas imħejjija
għall-migrazzjoni attwali. L-isforzi ta’ komunikazzjoni mill-industrija
bankarja fir-rigward tal-SMEs u kampanji ta’ informazzjoni nazzjonali ma
jidhrux li kellhom l-effetti mistennija jew tal-anqas mhux sal-punt mistenni.
Jekk jiġi kkunsidrat ir-ritmu kajman
tal-migrazzjoni f’xi Stati Membri għal SCT u f’ħafna Stati Membri
għal SDD, jidher verament improbabbli li l-migrazzjoni lejn is-SEPA se
titlesta għalkollox fl-1 ta’ Frar 2014. Madankollu, fid-dawl ta’ din
id-data finali ġuridika, il-banek u l-fornituri oħrajn tas-servizzi
ta’ pagamenti x’aktarx li jirrifjutaw li jipproċessaw pagamenti antiki li
mhumiex konformi ma' SEPA. Fin-nuqqas ta’ migrazzjoni sħiħa lejn
SCT/SDD, hemm ir-riskju li jinħolqu inċidenti tal-pagamenti li
jwasslu għal dewmien fil-pagamenti jew għal problemi fis-suq. Dawn
jistgħu jaffettwaw l-utenti kollha tas-servizzi ta’ pagamenti, u
partikolarment l-SMEs kif ukoll il-konsumaturi.
Minħabba li din hi problema ġuridika
ewlenija u minħabba l-konsegwenzi severi potenzjali għal
ċittadini u kumpaniji, il-Kummissjoni qed tipproponi li jiġi emendat
ir-Regolament (UE) Nru 260/2012 bl-introduzzjoni ta’ klawżola ta’
anterjorità li tippermetti lill-banek u lill-fornituri oħrajn tas-servizzi
ta’ pagamenti jkomplu, anke wara l-1 ta’ Frar 2014, għal perjodu
limitat ta' sitt xhur, bl-ipproċessar ta’ pagamenti mhux konformi permezz
tal-iskemi pagamenti antiki tagħhom flimkien ma' SCT u SDD. Komunikazzjoni
ċara ta’ din l-emenda se tipprovdi ċertezza lill-utenti tas-servizzi
ta’ pagamenti li l-pagamenti tagħhom se jibqgħu jiġu
pproċessati wara l-1 ta’ Frar 2014, u se tippermetti lil dawk li
għadhom ma emigrawx biex jagħmlu dan malajr kemm jista’ jkun. Id-data
ta' skadenza nnifisha mhijiex emendata, u l-anterjorità hija miżura
eċċezzjonali ta' darba. Taħt kull ċirkostanza,
għandhom jitkomplew kampanji kontinwi ta’ informazzjoni dwar
il-migrazzjoni lejn is-SEPA. Fi tmiem il-perjodu tal-anterjorità,
il-Kummissjoni mhux se żżomm lura milli tieħu l-passi
meħtieġa biex tiżgura l-applikazzjoni b'mod sħiħ
tal-liġi tal-UE mill-Istati Membri.
Parteċipanti fil-laqgħa ta' Livell
Għoli tas-SEPA li tiġbor flimkien rappreżentanti ta' livell
għoli mill-Bank Ċentrali Ewropew u membri tal-bordijiet tal-banek
ċentrali tal-Eurosistema ġew ikkonsultati dwar din l-inizjattiva
fid-19 ta' Diċembru 2013.
Fid-dawl ta' dan li ntqal hawn fuq u
minħabba li ftit li xejn baqa' żmien qabel
l-1 ta' Frar 2014, dan ir-Regolament għandu jiġi
adottat mill-Parlament Ewropew u mill-Kunsill bħala kwistjoni ta'
urġenza u jidħol fis-seħħ mingħajr dewmien. Dan
ir-Regolament hu meħtieġ sabiex tiġi evitata inċertezza
ġuridika għall-banek u l-fornituri oħrajn tas-servizzi ta'
pagamenti, kif ukoll għall-impriżi u l-konsumaturi, hekk kif
ir-Regolament (UE) Nru 260/2012 jobbliga lill-fornituri tas-servizzi ta'
pagamenti biex jirrifjutaw, wara din id-data finali, li jipproċessaw
il-pagamenti f'euro li mhumiex konformi mar-rekwiżiti SEPA. Jekk
ir-Regolament propost ma jiġix adottat bħala kwistjoni ta’
urġenza, dan jista' jirriżulta f’riskji ġuridiċi u
tekniċi serji fit-tranżazzjonijiet ta’ pagamenti mill-1 ta’
Frar 2014 ’il quddiem.
Kuntest Ġenerali
Ir-Regolament (UE) Nru 260/2012, li
daħal fis-seħħ fil-31 ta’ Marzu 2012, jagħti
lill-parteċipanti fis-suq sentejn biex jadattaw il-proċessi
tal-pagamenti tagħhom għar-rekwiżiti SCT u SDD tas-SEPA. Matul
dawn is-sentejn, il-Kummissjoni u l-BĊE, flimkien mal-awtoritajiet
pubbliċi nazzjonali mmonitorjaw mill-qrib il-progress tal-migrazzjoni lejn
is-SEPA. Il-BĊE regolarment ħareġ rapporti ta’ progress dwar
il-progress tal-migrazzjoni lejn is-SEPA. Saru bosta laqgħat tal-Kunsill
tas-SEPA, li fihom il-Kummissjoni ddiskutiet il-progress tal-migrazzjoni ma'
rappreżentanti kemm min-naħa tal-provvista u tad-domanda tas-suq
tal-pagamenti, b'insistenza fuq il-ħtieġa li tiġi intensifikata
l-komunikazzjoni lejn fornituri tas-servizzi ta' pagamenti kif ukoll lejn
il-kategoriji kollha tal-utenti tas-servizzi ta’ pagamenti (korporattivi
inklużi l-SMEs, l-amministrazzjonijiet pubbliċi, il-konsumaturi,
eċċ.). Fit-30 ta’ Marzu 2012, il-Kummissjoni organizzat sessjoni
ta' ħidma ddedikata dwar l-interpretazzjoni tar-Regolament (UE)
Nru 260/2012 ma' esperti tekniċi tal-Kunsill tas-SEPA, u għal
darb’ oħra fit-12 ta’ Lulju 2013 ma' rappreżentanti tal-Istati
Membri. Fis-17 ta’ April 2013, il-Kummissjoni organizzat ukoll grupp ta’
esperti tekniċi dwar is-SEPA. Il-Kummissjoni barra minn hekk iddiskutiet
il-progress kemm fil-Forum tas-SEPA tal-UE li jsir darbtejn fis-sena, kif ukoll
fil-Kumitat tal-Pagamenti ma’ rappreżentanti tal-Istati Membri.
Il-migrazzjoni lejn is-SEPA kienet regolarment fl-aġenda ta’ ħafna
laqgħat tekniċi tal-BĊE ma’ rappreżentanti tal-banek
ċentrali nazzjonali, kif ukoll f’xi fora mar-rappreżentanti
mill-industrija bankarja.
Minħabba r-rati ta’ migrazzjoni baxxi
ppubblikati mill-BĊE fir-rapport tiegħu ta’ Marzu 2013 dwar
il-migrazzjoni lejn is-SEPA, il-Kunsill tal-ECOFIN tal-14 ta’ Mejju 2013
adotta konklużjonijiet komprensivi tal-Kunsill li jenfasizzaw l-importanza
tal-migrazzjoni lejn is-SEPA u li jitolbu lill-Istati Membri u
lill-parteċipanti fis-suq biex jappoġġjaw b’mod attiv u
jħaffu l-proċess ta’ migrazzjoni lejn is-SEPA billi jieħdu
l-miżuri rilevanti. Wara l-konklużjonijiet tal-ECOFIN, ittra
konġunta tal-Kummissjoni u tal-BĊE kienet mibgħuta lill-Ministri
tal-Finanzi u l-Gvernaturi tal-banek ċentrali nazzjonali fil-15 ta’
Mejju 2013, fejn ġiet enfasizzata l-importanza ta’ migrazzjoni lejn
is-SEPA u l-ħtieġa urġenti għal azzjoni fuq livell
nazzjonali.
2. Riżultati tal-konsultazzjonijiet
mal-partijiet interessati u l-valutazzjonijiet tal-impatt
2.1. It-trażmissjoni ta' din
il-proposta lill-parlamenti nazzjonali
L-abbozzi tal-atti leġiżlattivi,
inklużi proposti mingħand il-Kummissjoni, li ntbagħtu
lill-Parlament Ewropew u lill-Kunsill għandhom jintbagħtu
lill-parlamenti nazzjonali skont il-Protokoll (Nru 1) dwar ir-rwol
tal-Parlamenti nazzjonali fl-Unjoni Ewropea, mehmuż mat-Trattati.
Skont l-Artikolu 4 tal-Protokoll,
għandhom jgħaddu tmien ġimgħat minn meta l-abbozz tal-att leġiżlattiv
ikun sar disponibbli għall-Parlamenti nazzjonali sad-data ta' meta
jitqiegħed fuq aġenda provviżorja għall-Kunsill biex dan
jiġi adottat jew biex tiġi adottata pożizzjoni skont
proċedura leġiżlattiva.
Madankollu, skont l-Artikolu 4
għandu jkun possibbli li jsiru eċċezzjonijiet f'każijiet
ta' urġenza, li r-raġunijiet għalihom għandhom jiġu
ddikjarati fl-att jew fil-pożizzjoni tal-Kunsill. Il-Kummissjoni tistieden
lill-Parlament Ewropew u lill-Kunsill jikkunsidraw din il-proposta bħala
każ ta' urġenza assoluta għar-raġunijiet spjegati hawn fuq.

2.2. Konsultazzjoni mal-partijiet
interessati l-oħrajn u l-valutazzjoni tal-impatt
Fid-dawl tar-rati ta’ migrazzjoni baxxi,
ippubblikati mill-BĊE f’Diċembru 2013, il-Kummissjoni u
l-BĊE analizzaw il-probabbiltà li l-migrazzjoni lejn is-SEPA titlesta
għalkollox fl-1 ta’ Frar 2014. Ġie rikonoxxut li dan ikun
improbabbli ħafna minkejja l-fatt li bosta utenti kbar tas-servizzi ta’
pagamenti, bħal kumpaniji li jipprovdu servizzi pubbliċi b’pagamenti
kbar, indikaw li huma qed jippjanaw li jemigraw la toqrob id-data finali.
Għalkemm huwa diffiċli li
tingħata stima tal-għadd ta’ parteċipanti fis-suq li mhux se
jkunu konformi mas-SEPA sad-data finali ġuridika, huwa ċar li, b’mod
partikolari fil-qasam tal-SDD, ir-rati ta' migrazzjoni se jkun fadlilhom
ħafna biex jilħqu l-100 %.
Il-banek u l-fornituri oħrajn
tas-servizzi ta’ pagamenti x’aktarx li jirrifjutaw li jipproċessaw
pagamenti tas-SEPA mhux konformi mill-1 ta’ Frar 2014. L-akbar riskju ta'
nonmigrazzjoni huwa relatat ma’ SMEs, li ħafna minnhom għadhom ma
emigrawx. Fid-dawl ta’ dan ir-riskju, il-BĊE analizza xenarji possibbli u
l-impatt tagħhom b’soluzzjonijiet possibbli bħala rimedju
għas-sitwazzjoni. Teknikament, fornituri tas-servizzi ta’ pagamenti
għandhom ikunu jistgħu jkomplu bl-ipproċessar ta’ pagamenti mhux
konformi permezz tal-użu ta’ skemi ta’ legat. Barra minn hekk,
il-parteċipanti fis-suq li għadhom mhumiex konformi mas-SEPA
jeħtieġu li jiġu identifikati u jiġu infurmati b’mod
adegwat dwar kif jemigraw lejn is-SEPA b’mod effiċjenti.
Għalkemm jista’ jkun teknikament
fattibbli għall-parteċipanti fis-suq bl-appoġġ
tas-superviżuri li jimplimentaw soluzzjonijiet intermedji biex
jgħelbu kwistjonijiet potenzjali ta’ migrazzjoni wara l-1 ta’
Frar 2014, hemm riskju ġenwin li din is-sitwazzjoni mhux
sodisfaċenti tista’ twassal għal konfużjoni kemm
għall-konsumaturi u l-utenti tas-servizzi ta’ pagamenti oħra, u
għal inċertezza ġuridika għall-fornituri tas-servizzi ta'
pagamenti kkonfrontati minn parteċipanti fis-suq li (sa issa) għadhom
ma implimentawx dawn is-soluzzjonijiet intermedji. Fost il-parteċipanti
fis-suq mhux konformi hemm ħafna SMEs. Il-fatt li l-pagamenti antiki
tagħhom ma jistgħux jiġu pproċessati mill-banek wara l-1
ta’ Frar 2014 jista’ wkoll jikkawża ħsara fir-reputazzjoni
tas-sistema tal-Euro kollha kemm hi. Huwa improbabbli li soluzzjonijiet
intermedji, anke jekk teknikament fattibbli, se jkunu implimentati
fil-ħin.
Biex jiġi evitat tfixkil ta’ pagamenti
bla bżonn li jirriżulta minn nuqqas ta’ konformità mas-SEPA u biex
tiġi żgurata ċertezza ġuridika għall-parteċipanti
kollha tas-suq, il-Kummissjoni hija tal-fehma li jkun ġustifikat li
tipproponi li tippermetti, wara l-1 ta’ Frar 2014, il-koeżistenza ta’
sistemi ta' legat nazzjonali flimkien ma' skemi SCT u SDD għal perjodu
limitat ta’ sitt xhur. It-tul ta’ dan il-perjodu ta’ tranżizzjoni
għandu jkun proporzjonat. L-għan ikun li tinżamm il-pressjoni
fuq il-parteċipanti fis-suq biex jemigraw kemm jista’ jkun malajr, filwaqt
li fl-istess ħin jiġi żgurat li jkun hemm ċertezza
ġuridika u li l-kostijiet għall-fornituri tas-servizzi ta' pagamenti
ta’ żmien parallel kontinwu ta’ żewġ sistemi ta’ pagament ikunu
limitati. Dawk il-fornituri tas-servizzi ta’ pagamenti li diġà emigraw
lejn SCT u SDD jistgħu jikkunsidraw li jipprovdu servizzi ta’
konverżjoni lill-parteċipanti fis-suq li għadhom ma emigrawx.
Matul il-perjodu tranżitorju, l-Istati Membri għandhom iżommu
lura milli japplikaw penalitajiet għal fornituri tas-servizzi ta’
pagamenti li jipproċessaw pagamenti mhux konformi u għal utenti
tas-servizzi ta’ pagamenti li għadhom ma emigrawx (kompletament).
L-introduzzjoni ta’ perjodu addizzjonali ta'
darba u eċċezzjonali li matulu l-ipproċessar ta’ pagamenti
antiki se jiġi ttollerat se jippermetti wkoll għal migrazzjoni
gradwali. Fid-dawl tal-iskadenza li qed toqrob, bosta mill-akbar fornituri ta'
utilitajiet indikaw li se jemigraw qrib id-data finali attwali tal-1 ta’
Frar 2014. Dan jista’ joħloq ċerti punti ta’ konġestjoni,
partikolarment fil-livell tal-fornituri tas-servizzi ta’ pagamenti u
tal-bejjiegħa ta' softwer, li jistgħu jiltaqgħu ma’ ċerti
limitazzjonijiet ta’ kapaċità.
Meta jitqiesu ċ-ċifri attwali
tal-migrazzjoni u r-ritmu mistenni tal-migrazzjoni, perjodu ta’ anterjorità ta'
sitt xhur, sal-1 ta’ Awwissu 2014, huwa meqjus xieraq. Matul dan
il-perjodu, il-Kummissjoni u l-BĊE, flimkien mal-awtoritajiet nazzjonali
se jkomplu jimmonitorjaw mill-qrib il-proċess ta’ migrazzjoni u se jkunu
lesti li jieħdu miżuri addizzjonali, kif xieraq.
Din il-proposta mhijiex akkumpanjata
b'Valutazzjoni tal-Impatt separata, billi diġà saret valutazzjoni
tal-impatt għar-Regolament (UE) Nru 260/2012. Din il-proposta ma
tbiddilx ir-Regolament fis-sustanza u ma timponix obbligi ġodda fuq
in-negozji. Hija għandha l-għan biss li tintroduċi perjodu
tranżitorju wara d-data finali definita fl-Artikolu 6(1) u (2)
tar-Regolament biex tiġi evitata l-inċertezza ġuridika għal
awtoritajiet ta’ superviżjoni, fornituri tas-servizzi ta’ pagamenti,
impriżi u konsumaturi.
3. Elementi ġuridiċi
tal-proposta
Il-Kummissjoni tipproponi li jiġi emendat
ir-Regolament (UE) Nru 260/2012 bl-introduzzjoni ta’ klawżola ta’
"anterjorità" li tippermetti lill-banek u lill-fornituri oħrajn
tas-servizzi ta’ pagamenti jkomplu, sal-1 ta’ Awwissu 2014,
l-ipproċessar ta’ pagamenti mhux konformi permezz tal-iskemi ta' pagamenti
antiki attwali tagħhom flimkien ma' SCT u SDD. Din l-emenda tiżgura
li l-parteċipanti fis-suq li ma jkunux lesti għas-SEPA sal-1 ta’ Frar 2014
jistgħu jkomplu jagħmlu l-pagamenti tagħhom u jevitaw kwalunkwe
inkonvenjenza għall-konsumaturi.
Il-proposta tistipula li l-emenda tapplika
mill-31 ta’ Jannar 2014. Din id-dispożizzjoni tippermetti wkoll
l-applikazzjoni retroattiva fil-każ li l-proposta ma tiġix adottata
mill-Parlament Ewropew u l-Kunsill qabel l-1 ta’ Frar iżda biss wara din
id-data. Dan se jevita lakuna leġiżlattiva mill-1 ta’ Frar 2014
li toħloq inċertezza ġuridika.
L-introduzzjoni ta’ dan il-perjodu
tranżitorju għat-tneħħija gradwali ta’ sistemi qodma
għandha titqies bħala miżura eċċezzjonali li mhux se
tiġi estiża aktar. Għalhekk, mingħajr preġudizzju
għall-eżenzjonijiet differenti stipulati fl-Artikolu 16
tar-Regolament (UE) Nru 260/2012 il-parteċipanti kollha tas-suq ikunu
konformi mar-rekwiżiti SEPA sal-1 ta' Awwissu 2014.
4. Implikazzjonijiet baġitarji
Ir-regolament ma għandux impatt
baġitarju għall-Kummissjoni.
2013/0449 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament (UE) Nru 260/2012
fir-rigward tal-migrazzjoni lejn trasferimenti ta' kreditu u debiti diretti
mal-Unjoni kollha
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 114 tiegħu,
Wara li kkunsidraw il-proposta tal-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[1],

Wara li kkunsidraw l-opinjoni tal-Bank Ċentrali
Ewropew[2]

Filwaqt li jaġixxu skont
il-proċedura leġiżlattiva ordinarja[3],
Billi:
(1)       Flimkien mar-Regolament (KE)
Nru 924/2009 tal-Parlament Ewropew u tal-Kunsill[4], ir-Regolament (UE)
Nru 260/2012 tal-Parlament Ewropew u tal-Kunsill[5] jikkostitwixxi element
importanti fit-tlestija ta’ żona unika ta’ pagamenti bl-euro (SEPA), fejn
ma ssir l-ebda distinzjoni bejn pagamenti transfruntieri u pagamenti nazzjonali
bl-euro. L-għan ewlieni tar-Regolament (UE) Nru 260/2012 huwa
l-migrazzjoni minn skemi nazzjonali ta' trasferiment ta’ kreditu u ta' debiti
diretti għal skemi armonizzati ta' trasferimenti ta' kreditu tas-SEPA
(SCT) u ta' debiti diretti tas-SEPA (SDD), fost l-oħrajn billi
ċ-ċittadini tal-Unjoni jiġu pprovduti b'numru tal-kont bankarju
internazzjonali (IBAN) uniku li jista' jintuża għat-trasferimenti
kollha ta’ kreditu tas-SEPA u għat-tranżazzjonijiet ta’ debitu dirett
denominati f’euro.
(2)       Ir-Regolament (UE)
Nru 260/2012 ipprovda għal migrazzjoni lejn is-SEPA li għandha
ssir sal-1 ta’ Frar 2014 sabiex tippermetti lill-fornituri tas-servizzi ta’
pagamenti u lill-utenti ta’ servizzi ta’ pagament biżżejjed
żmien biex jaddattaw il-proċessi tagħhom
għar-rekwiżiti tekniċi involuti għall-migrazzjoni lejn SCT
u SDD.
(3)       Mill-adozzjoni tar-Regolament
(UE) Nru 260/2012 il-Kummissjoni u l-Bank Ċentrali Ewropew
mmonitorjaw mill-qrib il-progress tal-migrazzjoni lejn is-SEPA. Saru bosta
laqgħat mal-Istati Membri, l-awtoritajiet pubbliċi nazzjonali u
l-parteċipanti fis-suq. Il-Bank Ċentrali Ewropew ippubblika b'mod
regolari rapporti ta’ progress dwar il-migrazzjoni lejn is-SEPA fuq
il-bażi ta’ dejta ta’ pagamenti miġbura mill-banek ċentrali
nazzjonali. Dawn ir-rapporti jindikaw li għadd ta’ Stati Membri
fiż-żona tal-euro huma fit-triq it-tajba b'rati ta’ migrazzjoni
għal SCT attwalment qrib il-100 %. Il-maġġoranza l-kbira
tal-fornituri tas-servizzi ta' pagamenti rrappurtaw li huma diġà konformi
mas-SEPA. Madankollu, f’diversi Stati Membri oħra, ir-rati ta’ migrazzjoni
għadhom lura mill-aspettattivi. Dan huwa l-każ partikolarment
għall-SDD.
(4)       F’Mejju 2013, il-Kunsill
tal-ECOFIN fil-konklużjonijiet tiegħu[6]
saħaq għal darb’ oħra dwar l-importanza tal-migrazzjoni lejn
is-SEPA. Ġie nnutat li l-migrazzjoni lejn is-SEPA kien għad fadlilha
biex tkun kompluta u li jkun meħtieġ li jsiru sforzi mmedjati
mill-parteċipanti kollha fis-suq sabiex il-migrazzjoni lejn is-SEPA
titlesta fil-ħin. Ġie adottat pjan ta’ azzjoni li fih negozjanti,
korporattivi, SMEs u amministrazzjonijiet pubbliċi ġew mistiedna biex
minnufih jieħdu l-passi konkreti interni meħtieġa sabiex
jaddattaw il-proċessi tagħhom u jinfurmaw lill-klijenti tagħhom
bid-dettalji tal-IBAN.
(5)       Minkejja l-isforzi
konsiderevoli magħmula mill-Bank Ċentrali Ewropew, l-Istati Membri,
l-awtoritajiet pubbliċi nazzjonali tagħhom u l-parteċipanti
differenti tas-suq matul l-aħħar xhur, l-aħħar statistika
tal-migrazzjoni turi li r-rata ta’ migrazzjoni globali fiż-żona
tal-euro għal Trasferimenti ta' Kreditu tas-SEPA (SCT), li f’Ġunju
kienet 40 %, żdiedet biss għal madwar 64 % f’Novembru,
filwaqt li r-rata ta’ migrazzjoni globali lejn Debiti Diretti tas-SEPA (SDD)
laħqet biss 26 %. Filwaqt li ċifri nazzjonali juru progress
importanti f’bosta Stati Membri, għad hemm grupp sinifikanti ta' Stati
Membri li għadhom lura b’mod konsiderevoli mir-rati ta’ migrazzjoni
mistennija. Fid-dawl tar-ritmu kajman attwali ta' migrazzjoni f’dawn l-Istati
Membri, huwa għalhekk improbabbli ħafna li l-parteċipanti kollha
tas-suq se jkunu konformi mas-SEPA sal-1 ta’ Frar 2014.
(6)       Mill-1 ta’ Frar 2014,
il-banek u l-fornituri oħrajn tas-servizzi ta’ pagamenti se jkollhom
jirrifjutaw li jaċċettaw l-ipproċessar ta' trasferimenti ta'
kreditu jew debiti diretti li mhumiex konformi mas-SEPA minħabba l-obbligi
ġuridiċi tagħhom, għalkemm, hekk kif attwalment huwa
diġà l-każ, huma teknikament jistgħu jipproċessaw dawn
il-pagamenti billi jkomplu jużaw skemi ta’ pagamenti antiki eżistenti
flimkien ma’ SCT u SDD. Fin-nuqqas ta’ migrazzjoni sħiħa lejn SCT u
SDD, ma jistgħux jiġu esklużi inċidenti li jinvolvu
pagamenti li jwasslu għal dewmien f’dawn il-pagamenti. L-utenti kollha ta’
servizzi ta’ ħlas u partikolarment l-SMEs u l-konsumaturi jistgħu
jkunu affettwati.
(7)       Huwa essenzjali li jiġi
evitat tfixkil żejjed ta’ pagamenti li jirriżulta mill-fatt li
l-migrazzjoni lejn is-SEPA ma tkunx kompletament lesta sal-1 ta’
Frar 2014. Fornituri tas-servizzi ta' pagamenti għandhom
għalhekk ikunu permessi, għal perjodu ta’ żmien limitat, biex
ikomplu l-ipproċessar ta’ tranżazzjonijiet ta’ pagamenti permezz
tal-iskemi ta' legat tagħhom, flimkien mal-iskemi tagħhom ta' SCT u
SDD, kif qed jagħmlu attwalment. Għalhekk għandu jiġi
introdott perjodu tranżitorju li jippermetti l-kontinwazzjoni ta’ tali
pproċessar parallel ta’ pagamenti f’formati differenti. Meta jitqiesu
ċ-ċifri attwali tal-migrazzjoni u r-ritmu mistenni tal-migrazzjoni,
perjodu ta’ tranżizzjoni addizzjonali ta' darba ta' sitt xhur huwa meqjus
xieraq. Din l-anterjorità tas-sistemi ta’ legat mhux konformi mas-SEPA
għandha titqies bħala miżura eċċezzjonali u
għalhekk tinżamm qasira kemm jista’ jkun, billi tenħtieġ
migrazzjoni rapida u komprensiva sabiex jinkisbu l-benefiċċji kollha
ta’ suq integrat tal-pagamenti. Huwa importanti wkoll li l-kostijiet
għall-fornituri tas-servizzi ta' pagamenti jkunu limitati
fiż-żmien għal użu kontinwu tal-iskemi tal-pagament ta'
legat b’mod parallel mas-sistema SEPA. Fornituri tas-servizzi ta’ pagamenti li
diġà wettqu l-migrazzjoni sħiħa lejn is-SEPA jistgħu
jikkunsidraw li jipprovdu lill-utenti ta’ servizzi ta’ pagament li għadhom
ma emigrawx, servizzi ta' konverżjoni matul dan il-perjodu ta’
tranżizzjoni. Matul il-perjodu tranżitorju, l-Istati Membri
għandhom iżommu lura milli japplikaw penalitajiet
għall-fornituri tas-servizzi ta’ pagamenti li jipproċessaw pagamenti
mhux konformi u għall-utenti tas-servizzi ta’ pagamenti li għadhom ma
emigrawx.
(8)       Diversi utenti kbar ta’
strumenti ta’ debitu dirett diġà indikaw li qed jippjanaw li jemigraw qrib
id-data finali. Kwalunkwe posponiment ta’ dawn il-proġetti ta’ migrazzjoni
jista' jwassal għal stress temporanju fuq pagamenti dovuti u flussi
tal-flus, u għalhekk fuq livelli tat-teżor tal-kumpaniji
kkonċernati. Tali migrazzjoni tardiva fuq skala kbira tista’ toħloq
ukoll ċerti punti ta’ konġestjoni, b’mod partikolari fil-livell
tal-banek u l-bejjiegħa tas-softwer li jistgħu jiltaqgħu ma’
ċerti limitazzjonijiet ta’ kapaċità. Dan il-perjodu addizzjonali
għall-introduzzjoni gradwali tas-sistema l-ġdida jippermetti li jkun
hemm approċċ aktar gradwali. Il-parteċipanti fis-suq li
għadhom ma bdewx jimplimentaw l-adattamenti meħtieġa għal
konformità mas-SEPA huma mitluba biex jagħmlu dan malajr kemm jista’ jkun.
Il-parteċipanti fis-suq li diġà bdew jadattaw il-proċessi
tal-pagamenti għandhom xorta waħda jlestu l-migrazzjoni malajr kemm
jista’ jkun.
(9)       Fid-dawl tal-għan
globali li ssir migrazzjoni koordinata u integrata, huwa xieraq li l-perjodu
tranżitorju japplika kemm għal SCT u wkoll għal SDD. Perjodi
tranżitorji differenti għal SCT u SDD jistgħu jikkawżaw
konfużjoni għal konsumaturi, fornituri tas-servizzi ta’ pagamenti,
SMEs kif ukoll utenti tas-servizzi ta’ pagamenti.
(10)     Għal raġunijiet ta’
ċertezza ġuridika u sabiex jiġi evitat kwalunkwe nuqqas ta’
kontinwità għall-applikazzjoni tar-Regolament (UE) Nru 260/2012, huwa
meħtieġ li dan ir-Regolament jidħol fis-seħħ
b’urġenza u li jibda japplika mill-31 ta’ Jannar 2014.
(11)     Ir-Regolament (UE)
Nru 260/2012 għandu għalhekk jiġi emendat kif xieraq,
ADOTTAW DAN IR-REGOLAMENT:
Artikolu 1
Fl-Artikolu 16 tar-Regolament (UE)
Nru 260/2012, il-paragrafu 1 jinbidel b’dan li ġej:
“1.Minkejja l-Artikolu 6(1) u (2), il-PSPs
jistgħu jkomplu, sal-1 ta’ Awwissu 2014, jipproċessaw
tranżazzjonjiet ta’ pagamenti f’euro f’formati li huma differenti minn
dawk meħtieġa għat-trasferimenti ta’ kreditu SEPA u
għad-debiti diretti SEPA.
L-Istati Membri japplikaw ir-regoli dwar
il-penalitajiet applikabbli għall-ksur tal-Artikolu 6(1) u (2),
stabbiliti skont l-Artikolu 11, biss mit-2 ta’ Awwissu 2014.
B’deroga mill-Artikoli 6(1) u (2), l-Istati
Membri jistgħu, sal-1 ta’ Frar 2016, iħallu lill-PSPs biex jipprovdu
lill-PSUs, b’servizzi ta’ konverżjoni għall-pagamenti nazzjonali, li
jippermettu lill-PSUs li jkunu konsumaturi jkomplu jużaw BBAN minflok
l-identifikatur tal-kont ta’ pagament speċifikat fil-punt (1)(a) tal-Anness
bil-kundizzjoni li l-interoperabilità tiġi żgurata billi jiġi
konvertit il-BBAN ta’ min iħallas u tal-benefiċjarju b’mod tekniku u
sikur fl-identifikatur tal-kont ta’ pagament rispettiv speċifikat
fil-punt (1)(a) tal-Anness. Dan l-identifikatur tal-kont ta’ pagament
jingħata lill-PSU inizjali, meta jkun xieraq qabel ma jsir il-pagament.
F’każ bħal dan, il-PSPs ma għandhom jimponu l-ebda imposta jew
tariffa oħra fuq il-PSU marbuta direttament jew indirettament ma’ dawn
is-servizzi ta’ konverżjoni."
Artikolu 2
Dan ir-Regolament jidħol
fis-seħħ fil-jum tal-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Huwa jibda japplika mill-31 ta’
Jannar 2014.
Dan ir-Regolament jorbot fl-intier
tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                            Għall-Kunsill
Il-President                                                    Il-President
[1]               ĠU C , , p. .
[2]               ĠU C, , p. .
[3]
[4]               Ir-Regolament (KE) Nru 924/2009 tal-Parlament
Ewropew u tal-Kunsill tas-16 ta' Settembru 2009 dwar
il-ħlas transfruntieri fil-Komunità u li jħassar ir-Regolament (KE)
Nru 2560/2001 (ĠU L 266, 9.10.2009, p. 11).
[5]               Ir-Regolament (UE) Nru 260/2012 tal-Parlament
Ewropew u tal-Kunsill tal-14 ta' Marzu 2012 li jistabbilixxi
rekwiżiti tekniċi u tan-negozju għat-trasferimenti ta' kreditu u
debiti diretti bl-euro u li jemenda r-Regolament (KE) Nru 924/2009
(ĠU L 94, 30.3.2012, p. 22).
[6]               http://www.consilium.europa.eu/uedocs/cms_data/docs/pressdata/en/ecofin/137122.pdf


               IL-KUMMISSJONI EWROPEA
            Brussell, 28.7.2015
            COM(2015) 380 final
            2015/0165(NLE)
            Proposta għal
            REGOLAMENT TAL-KUNSILL
            li jemenda r-Regolament (KE) Nru 866/2004 dwar reġim skont l-Artikolu 2 tal-Protokoll 10 mal-Att ta’ Adeżjoni fir-rigward ta' oġġetti koperti minn skemi tal-kwalità għal prodotti agrikoli u oġġetti tal-ikel

               MEMORANDUM TA’ SPJEGAZZJONI

               1.
                     KUNTEST TAL-PROPOSTA

               Ir-Regolament tal-Kunsill (KE) Nru 866/2004 (ir-"Regolament dwar il-Linja l-Ħadra") jistabbilixxi regoli speċjali dwar l-oġġetti, is-servizzi u l-persuni li jaqsmu l-linja bejn iż-żoni tar-Repubblika ta’ Ċipru li fihom il-Gvern tar-Repubblika ta’ Ċipru ma jeżerċitax kontroll effettiv u dawk iż-żoni tar-Repubblika ta' Ċipru li fihom il-Gvern tar-Repubblika ta’ Ċipru jeżerċita kontroll effettiv.

               Ir-Regolament (UE) Nru 1151/2012 tal-Parlament Ewropew u tal-Kunsill jistabbilixxi reġim dwar skemi tal-kwalità għal prodotti agrikoli u oġġetti tal-ikel, li minnhom il-prodotti koperti jistgħu jibbenefikaw meta jitqiegħdu fis-suq tal-UE.

               Din l-emenda tistabbilixxi l-mod li bih, sakemm isseħħ ir-riunifikazzjoni ta’ Ċipru, il-mekkaniżmu ta’ kontroll fir-rigward tal-oġġetti koperti mir-Regolament (UE) Nru 1151/2012 li għalihom l-ambitu ġeografiku jinkludi żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv jiġi applikat f’dawk iż-żoni.

               F'dan l-istadju, din l-emenda se tkopri biss il-Halloumi/Hellim li għalih il-Kummissjoni rċeviet applikazzjoni għar-reġistrazzjoni bħala Denominazzjoni ta' Oriġini Protetta. Għal dan il-għan, din l-emenda tikkunsidra u hija bbażata fuq il-Fehim Komuni dwar soluzzjoni temporanja għall-Halloumi/Hellim, li għandha tiġi implimentata sakemm isseħħ ir-riunifikazzjoni ta’ Ċipru, milħuq taħt il-gwida tal-President Juncker matul iż-żjara tiegħu f’Ċipru fis-16 ta’ Lulju 2015
                  1
               . Madankollu, din l-emenda se tapplika wkoll bl-istess mod għal applikazzjonijiet possibbli futuri għar-reġistrazzjoni ta' ismijiet skont ir-Regolament (UE) Nru 1151/2012 li għalihom l-ambitu ġeografiku jinkludi żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv.

               2.
                     RIŻULTATI TAL-KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT

               Il-Kummissjoni kkonsultat mal-Gvern tar-Repubblika ta’ Ċipru u rċeviet kontributi minn għadd kbir ta’ partijiet ikkonċernati.

               3.
                     ELEMENTI LEGALI TAL-PROPOSTA

               Ir-Regolament jistabbilixxi li, fir-rigward ta’ oġġetti koperti minn isem irreġistrat skont ir-Regolament (UE) Nru 1151/2012 tal-Parlament Ewropew u tal-Kunsill li jistabbilixxi reġim dwar skemi tal-kwalità għal prodotti agrikoli u oġġetti tal-ikel, u li l-ambitu ġeografiku jinkludi żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv, korp ta’ kontroll skont l-Artikolu 39(1) ta’ dak ir-Regolament bil-għan li jwettaq dawk il-kompiti fiż-żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv għandu jwettaq il-kompiti previsti f’dan l-Artikolu.

               2015/0165 (NLE)

               Proposta għal

               REGOLAMENT TAL-KUNSILL

               li jemenda r-Regolament (KE) Nru 866/2004 dwar reġim skont l-Artikolu 2 tal-Protokoll 10 mal-Att ta’ Adeżjoni fir-rigward ta' oġġetti koperti minn skemi tal-kwalità għal prodotti agrikoli u oġġetti tal-ikel

               IL-KUNSILL TAL-UNJONI EWROPEA,

               Waqt li kkunsidra l-Protokoll Nru 10 dwar Ċipru
                  2
                mal-Att ta’ Adeżjoni tal-2003, u b’mod partikulari l-Artikolu 2 tiegħu,

               Wara li kkunsidra l-proposta mill-Kummissjoni Ewropea,

               Filwaqt li jaġixxi f'konformità mal-proċedura leġiżlattiva speċjali,

               Billi:

               (1)Ir-Regolament tal-Kunsill (KE) Nru 866/2004
                  3
                jistabbilixxi regoli speċjali dwar l-oġġetti, is-servizzi u l-persuni li jaqsmu l-linja bejn iż-żoni tar-Repubblika ta’ Ċipru li fihom il-Gvern tar-Repubblika ta’ Ċipru ma jeżerċitax kontroll effettiv u dawk iż-żoni fir-Repubblika ta' Ċipru li fihom il-Gvern tar-Repubblika ta’ Ċipru jeżerċita kontroll effettiv.

               (2)Ir-Regolament (UE) Nru 1151/2012 tal-Parlament Ewropew u tal-Kunsill
                  4
                jistabbilixxi reġim dwar skemi tal-kwalità għal prodotti agrikoli u oġġetti tal-ikel, li minnhom il-prodotti koperti jistgħu jibbenefikaw meta jitqiegħdu fis-suq tal-UE.

               (3)L-Artikolu 3 tal-Protokoll Nru 10 dwar Ċipru jiddikjara li xejn fih m’għandu jipprekludi miżuri bil-ħsieb li jiġi promoss l-iżvilupp ekonomiku ta’ dawk iż-żoni.

               (4)Sakemm isseħħ ir-riunifikazzjoni ta’ Ċipru, għandu jiġi stabbilit il-mod li bih il-mekkaniżmu ta’ kontroll fir-rigward tal-oġġetti koperti mir-Regolament (UE) Nru 1151/2012 li għalihom l-ambitu ġeografiku jinkludi żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv jiġi applikat f’dawk iż-żoni.

               (5)Fis-16 ta' Lulju 2015, taħt il-gwida tal-President Juncker, intlaħaq Fehim Komuni dwar soluzzjoni temporanja għal possibbiltà ta’ Denominazzjoni ta' Oriġini Protetta għall-ġobon Halloumi/Hellim, li għandu jiġi implimentat sakemm isseħħ ir-riunifikazzjoni ta’ Ċipru. Dan ir-Regolament huwa mingħajr preġudizzju għall-prerogattivi tal-Kummissjoni skont ir-Regolament (UE) Nru 1151/2012, inkluż l-iskrutinju tal-applikazzjoni għal kwalunkwe reġistrazzjoni.

               (6)F’konformità ma’ dan il-Fehim Komuni, il-Kummissjoni se tiżgura r-rispett sħiħ tal-liġi tal-UE rilevanti, kif previst mit-Trattati tal-UE.

               (7)Dan ir-Regolament huwa mingħajr preġudizzju għall-possibbiltà li fil-ġejjieni Deċiżjoni tal-Kummissjoni tneħħi l-projbizzjoni tal-moviment ta’ prodotti tal-annimali, li għandha tittieħed skont l-Artikolu 4(9) tar-Regolament (KE) Nru 866/2004.

               ADOTTA DAN IR-REGOLAMENT:

               Artikolu 1

               Ir-Regolament (KE) 866/2004 huwa emendat kif ġej:

               Fl-Artikolu 4, għandu jiddaħħal il-paragrafu li ġej:

               '4a. Fir-rigward ta’ oġġetti koperti minn isem irreġistrat skont ir-Regolament (UE) Nru 1151/2012 tal-Parlament Ewropew u tal-Kunsill li jistabbilixxi reġim dwar skemi tal-kwalità għal prodotti agrikoli u oġġetti tal-ikel, u li l-ambitu ġeografiku jinkludi żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv, il-kontrolli uffiċjali previsti fl-Artikolu 36 ta’ dak ir-Regolament għandhom jitwettqu fiż-żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv minn korp ta' kontroll previst skont l-Artikolu 39(1) ta' dak ir-Regolament.

               Minbarra r-rapporti magħmula lill-awtoritajiet kompetenti tar-Repubblika ta’ Ċipru skont l-Artikolu 5(2)(e) tar-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifika tal-konformità mal-liġi tal-għalf u l-ikel, mar-regoli dwar is-saħħa tal-annimali u t-trattament xieraq tal-annimali, il-korp imsemmi fl-ewwel subparagrafu għandu jirrapporta kull sitt xhur lill-Kummissjoni Ewropea dwar l-implimentazzjoni tal-kompiti tiegħu skont dan ir-Regolament.'.

               Artikolu 2

               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

               Dan ir-Regolament għandu jorbot fl-intier tiegħu u japplika direttament fl-Istati Membri kollha.

               Magħmul fi Brussell,

                     Għall-Kunsill

                     Il-President

                     (1)

                     (2)
                  ĠU L 236, 23.9.2003, p. 955.

                     (3)
                  ĠU L 161, 30.4.2004, p. 128.

                     (4)
                  ĠU L 343, 14.12.2012, p. 1.


				|

		52013PC0226

			Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi ċerti dispożizzjonijiet tranżitorji dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jemenda r-Regolament (UE) Nru [RD] rigward ir-riżorsi u d-distribuzzjoni tagħhom fir-rigward tas-sena 2014 u li jemenda r-Regolament tal-Kunsill (KE) Nru 73/2009 u r-Regolamenti (UE) Nru [DP], (UE) Nru [HZ] u (UE) Nru [OKS unika] fir-rigward tal-applikazzjoni tagħhom fis-sena 2014 /* COM/2013/0226 final - 2013/0117 (COD) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Il-Kummissjoni Ewropea qed taħdem b’mod
intensiv sabiex jintlaħaq ftehim bejn l-istituzzjonijiet tal-UE dwar
ir-riforma tal-Politika Agrikola Komuni (PAK) li permezz tiegħu l-PAK
riformata tkun tista’ tidħol fis-seħħ
fl-1 ta’ Jannar 2014.
Billi l-objettiv mixtieq huwa li
jintlaħaq ftehim bejn l-Istituzzjonijiet dwar il-qafas finanzjarju
pluriennali (QFP) u ftehim politiku dwar ir-riforma tal-PAK qabel is-sajf
tal-2013, il-bażijiet legali għall-PAK riformata huma previsti li
jidħlu fis-seħħ fl-1 ta’ Jannar 2014.
Madankollu, ir-regoli tranżitorji huma
meħtieġa biex jiġu definiti l-arranġamenti tekniċi li
se jippermettu adattament bla xkiel għall-kundizzjonijiet il-ġodda, u
fl-istess waqt tiġi żgurata l-kontinwità tal-forom differenti ta’
appoġġ skont il-PAK.
Fir-rigward ta’ pagamenti diretti, għandu
jitħalla żmien biżżejjed biex l-Istati Membri, u
speċjalment l-aġenziji tal-pagamenti tagħhom, ikunu jistgħu
jippreparaw ruħhom sewwa u jinformaw b’mod dettaljat lill-bdiewa, kmieni
biżżejjed, dwar ir-regoli ġodda. Għaldaqstant, it-talbiet
għall-2014 se jiġu trattati skont ir-regoli tranżitorji.
F’dak li għandu x’jaqsam mat-tieni
pilastru, id-definizzjoni ta’ regoli tranżitorji bejn
iż-żewġ perjodi ta’ programmar tirrappreżenta prattika
standard. Ir-regoli tranżitorji huma ġeneralment meħtieġa
biex ikunu kollegati ż-żewġ perjodi ta’ programmar konsekuttivi,
kif diġà wriet l-esperjenza fil-bidu tal-perjodu ta’ programmar attwali.
Madankollu, għall-iżvilupp rurali, din id-darba jinħtieġu
wkoll xi arranġamenti tranżitorji speċifiċi, partikolarment
biex jittrattaw l-implikazzjonijiet tad-dewmien tar-reġim il-ġdid
għall-pagamenti diretti fuq ċerti miżuri għall-iżvilupp
rurali speċjalment fir-rigward tax-xenarju bażi għall-miżuri
agroambjentali u klimatiċi u l-applikazzjoni tar-regoli ta’
kundizzjonalità. L-arranġamenti tranżitorji huma meħtieġa
wkoll biex jiżguraw li l-Istati Membri jkomplu jidħlu għal
impenji ġodda fir-rigward ta' miżuri relatati maż-żoni u
mal-annimali fl-2014 anki jekk ir-riżorsi għall-perjodu attwali
ġew eżawriti. Dawn l-impenji ġodda, kif ukoll l-impenji
korrispondenti li għaddejjin bħalissa, għandhom ikunu
eliġibbli mill-pakketti finanzjarji l-ġodda ta' programmi
tal-iżvilupp rurali tal-perjodu ta’ programmar li jmiss.
Fir-rigward tar-regolament orizzontali,
il-ħtieġa għal miżuri ta’ tranżizzjoni hija limitata
għas-Sistema Konsultattiva għall-Farms (FAS), is-sistema integrata
ta' amministrazzjoni u kontroll (SIAK) u l-kundizzjonalità, minħabba r-rabta
tagħhom mal-pagamenti diretti.
Fid-dawl ta’ dak li ntqal hawn fuq,
jeħtieġ li jiġu adottati regoli tranżitorji
speċifiċi mill-Kunsill u mill-Parlament Ewropew qabel tmiem is-sena,
li jemendaw, fejn meħtieġ, l-atti bażiċi tal-PAK attwali.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U VALUTAZZJONIJIET TAL-IMPATT
Fir-rigward tar-regoli tranżitorji, ma
kinitx meħtieġa konsultazzjoni mal-partijiet interessati jew
valutazzjoni tal-impatt, billi dawn l-aġġustamenti jirriżultaw
mill-istat tad-diskussjonijiet bejn l-istituzzjonijiet dwar il-QFP u r-riforma
tal-PAK.
3.           ELEMENTI ĠURIDIĊI TAL-PROPOSTA
Għall-pagamenti diretti, il-miżuri
ta’ tranżizzjoni l-ewwel jipprevedu l-estensjoni tal-elementi ewlenin
tal-iskemi eżistenti — l-Iskema ta’ Pagament Uniku (SPU), l-Iskema ta'
Pagament Uniku skont l-Erja (SPUE), ir-reġimi akkoppjati, kif ukoll dawk
mogħtija bħala appoġġ speċifiku skont
l-Artikolu 68 — għas-sena ta’ talba 2014. It-tieni, dawn jinkorporaw,
soġġett għall-qbil tal-Parlament Ewropew, l-impatti finanzjarji
tal-konklużjonijiet tal-Kunsill Ewropew tat-8 ta’ Frar;
inkluż il-bidu tal-proċess ta’ konverġenza esterna.
L-introduzzjoni ta’ miżuri ta’ tranżizzjoni timplika li xi wħud
mid-dati inklużi fil-proposta tal-Kummissjoni għal appoġġ
dirett wara l-2013 se jkollhom jiġu adattati kif xieraq sabiex tiġi
żgurata l-konsistenza ma’ dan l-abbozz tar-Regolament.
Għall-iżvilupp rurali, se jkollhom
jiġu stabbiliti regoli tranżitorji biex jiddefinixxu kif
il-miżuri attwali se jiġu trasferiti għall-perjodu ta’
programmar li jmiss, inkluż il-finanzjament tagħhom mill-pakkett
finanzjarju l-ġdid. Barra minn hekk, dawn ir-regoli jiddefinixxu liema
regoli bażi u ta' kundizzjonalità għandhom japplikaw fl-2014.
Fl-aħħar nett, dawn ir-regoli jistabbilixxu d-dispożizzjonijiet
tranżitorji għall-Kroazja.
Il-miżuri ta’ tranżizzjoni jinkludu
wkoll dispożizzjonijiet li jirrigwardaw il-possibbiltà għall-Istati
Membri li jittrasferixxu fondi bejn il-pilastri. Tali mekkaniżmu ta’
flessibbiltà huwa element tar-riforma tal-PAK li jrid jiġi deċiż
permezz ta’ proċedura leġiżlattiva ordinarja. Kemm il-Parlament
Ewropew fit-13 ta’ Marzu 2013 kif ukoll il-Kunsill
tal-Agrikoltura fid-19 ta’ Marzu 2013 ħadu pożizzjoni
dwar din il-kwistjoni. Filwaqt li l-Kunsill ħa f’idejh il-konklużjonijiet
tal-Kunsill Ewropew dwar il-QFP, il-Parlament Ewropew żied
il-perċentwali proposti mill-Kummissjoni għal 15 %
għat-trasferiment lejn it-tieni pilastru u 10 %
għat-trasferimenti lejn l-ewwel pilastru, b’dan tal-aħħar ikun
awtorizzat biss fil-każ ta' dawk l-Istati Membri b’medja ta’ pagament
taħt id-90 % tal-medja tal-UE. Sabiex jiġi indikat li l-proposta
preżenti hija mingħajr preġudizzju għad-deċiżjoni
finali li se tittieħed mil-leġiżlatur dwar dan l-element
speċifiku, dawk il-partijiet tal-Artikolu li huma inklużi
fil-miżuri ta’ tranżizzjoni u li huma differenti
mill-Artikolu 14 tal-proposta tal-Kummissjoni għal appoġġ
dirett wara l-2013, tpoġġew f’parentesi kwadri.
4.           IMPLIKAZZJONI BAĠITARJA
Dan l-abbozz ta’ Regolament jimplimenta biss
il-proposti tal-Kummissjoni dwar il-QFP u r-riforma tal-PAK għas-sena
finanzjarja 2015 filwaqt li jqis il-konklużjonijiet tal-Kunsill Ewropew
tat-8 ta’ Frar 2013. Dan jinkorpora l-konverġenza esterna
tal-pagamenti diretti, il-flessibbiltà bejn il-pilastri tal-PAK u r-rata ta’
kofinanzjament għall-iżvilupp rurali. L-elementi l-ġodda li
jirriżultaw mill-konklużjonijiet tal-Kunsill Ewropew
jitpoġġew f’parentesi kwadri sakemm jintlaħaq ftehim finali dwar
il-QFP.
Għall-pagamenti diretti,
il-konklużjonijiet tal-Kunsill Ewropew tat-8 ta’ Frar 2013
jikkorrispondu, meta mqabbla mal-proposta tal-Kummissjoni, għal tnaqqis
ta’ EUR 830 miljun (fi prezzijiet attwali) fis-sena finanzjarja 2015
(li tikkorrispondi għas-sena ta’ talba 2014 għall-pagamenti
diretti). Id-distribuzzjoni tal-limiti massimi tal-pagamenti diretti fost
l-Istati Membri tqis il-konverġenza esterna li għandha tibda mis-sena
finanzjarja 2015. Meta mqabbla mal-proposta tal-Kummissjoni,
il-konklużjonijiet tal-Kunsill Ewropew jimmodifikaw il-limitu ta’
żmien tal-konverġenza (sitt snin) u jżidu minimu ta’
EUR 196 għal kull ettaru li jrid jintlaħaq sas-sena finanzjarja
2020.
Meta mqabbla mal-proposta tal-Kummissjoni,
il-flessibbiltà bejn il-pilastri tiżdied skont il-konklużjonijiet
tal-Kunsill Ewropew. Din se tkun newtrali fejn jidħol il-baġit billi
eżattament l-istess ammonti mnaqqsa minn Fond wieħed (il-FAEG jew
il-FAEŻR) se jsiru disponibbli għall-Fond l-ieħor (il-FAEG jew
il-FAEŻR).
Fir-rigward tal-iżvilupp rurali, dan
l-abbozz ta’ Regolament jimmira li jiżgura l-kontinwità ta’ għadd ta’
miżuri li jinvolvu impenji pluriennali. Dawn id-dispożizzjonijiet ma
għandhom l-ebda impatt finanzjarju billi l-allokazzjoni
għall-iżvilupp rurali tibqa’ l-istess. Madankollu, id-distribuzzjoni
tal-pagamenti matul iż-żmien tista’ tkun xi ftit differenti iżda
f’dan l-istadju ma tistax tiġi kwantifikata.
Id-dettalji dwar l-impatt finanzjarju ta’ din
il-proposta huma stabbiliti fid-dikjarazzjoni finanzjarja li takkumpanja
l-proposti.
2013/0117 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jistabbilixxi ċerti
dispożizzjonijiet tranżitorji dwar l-appoġġ
għall-iżvilupp rurali mill-Fond Agrikolu Ewropew
għall-Iżvilupp Rurali (FAEŻR) u li jemenda r-Regolament (UE) Nru [RD]
rigward ir-riżorsi u d-distribuzzjoni tagħhom fir-rigward tas-sena
2014 u li jemenda r-Regolament tal-Kunsill (KE) Nru 73/2009 u
r-Regolamenti (UE) Nru [DP], (UE) Nru [HZ] u (UE) Nru [OKS
unika] fir-rigward tal-applikazzjoni tagħhom fis-sena 2014
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 43(2)
tiegħu,
Wara li kkunsidraw il-proposta
mill-Kummissjoni Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[1],
Wara li kkunsidraw l-opinjoni tal-Kumitat
tar-Reġjuni[2],

Filwaqt li jaġixxu skont
il-proċedura leġiżlattiva ordinarja,
Billi:
(1)       Ir-Regolament (UE)
Nru [...] [RD] tal-Parlament Ewropew u tal-Kunsill ta’... dwar
l-appoġġ għall-iżvilupp rurali mill-Fond Agrikolu Ewropew
għall-Iżvilupp Rurali (FAEŻR)[3], li għandu japplika
mill-1 ta’ Jannar 2014, jistabbilixxi regoli li jirregolaw
l-appoġġ tal-Unjoni għall-iżvilupp rurali u jħassar
r-Regolament tal-Kunsill (KE) Nru 1698/2005
tal-20 ta’ Settembru 2005 dwar appoġġ
għall-iżvilupp rurali mill-Fond Agrikolu Ewropew
għall-Iżvilupp Rurali (FAEŻR)[4], mingħajr preġudizzju
għall-issoktar tal-applikazzjoni tar-Regolamenti li jimplimentaw dak
ir-Regolament sakemm dawn jitħassru mill-Kummissjoni. Sabiex tiġi
ffaċilitata t-tranżizzjoni minn skemi ta’ appoġġ
eżistenti skont ir-Regolament (KE) Nru 1698/2005 għall-qafas
legali ġdid li jkopri l-perjodu ta’ programmar li jibda
fl-1 ta’ Jannar 2014 (“il-perjodu ta’ programmar ġdid”),
għandhom jiġu adottati regoli tranżitorji biex jiġu evitati
kwalunkwe diffikultà jew dewmien fl-implimentazzjoni tal-appoġġ
għall-iżvilupp rurali, li jistgħu jirriżultaw minn mindu jiġu
adottati l-programmi ta’ żvilupp rurali l-ġodda. Għal dik
ir-raġuni għandu jkun previst li l-Istati Membri jistgħu
jissoktaw bl-impenji legali fi ħdan il-programmi tal-iżvilupp rurali
eżistenti tagħhom fl-2014 għal ċerti miżuri u li
n-nefqa li tirriżulta għandha tkun eliġibbli għal
appoġġ fil-perjodu ta’ programmar ġdid.
(2)       Minħabba l-bidla
sostanzjali fil-metodu għad-delimitazzjoni taż-żoni
soġġetti għal limitazzjonijiet naturali sinifikanti, li qed
tiġi proposta għall-perjodu ta’ programmar li jmiss, għandu jkun
previst li għall-impenji legali ġodda meħuda fl-2014, l-obbligu
għall-bidwi li jissokta l-attività agrikola fiż-żona għal
ħames snin ma japplikax.
(3)       Sabiex tiġi żgurata
ċ-ċertezza legali fit-tranżizzjoni għandu jiġi previst
li n-nefqa mwettqa skont ir-Regolament (KE) Nru 1698/2005 skont
il-miżuri relatati maż-żoni u mal-annimali għandha tkun
eliġibbli għal kontribuzzjoni mill-FAEŻR fil-perjodu ta’
programmar ġdid meta jkun għad hemm pagamenti xi jsiru. Fl-interess
tal-ġestjoni finanzjarja soda u l-implimentazzjoni effettiva
tal-programmi, din in-nefqa għandha tkun identifikata b’mod ċar
fil-programmi tal-iżvilupp rurali u fis-sistemi kollha ta’ ġestjoni u
ta’ kontroll tal-Istati Membri. Sabiex tiġi evitata kumplessità bla
bżonn fil-ġestjoni finanzjarja tal-programmi tal-iżvilupp rurali
fil-perjodu ta’ programmar ġdid, għandu jiġi previst li r-rati
ta’ kofinanzjament tal-perjodu ta’ programmar ġdid għandhom japplikaw
għan-nefqa tranżitorja.
(4)       Ir-Regolament (UE)
Nru [...] tal-Parlament Ewropew u tal-Kunsill ta’... li jistabbilixxi
regoli għall-pagamenti diretti lill-bdiewa skont skemi ta’
appoġġ fil-qafas tal-politika agrikola komuni [DP][5]
jistabbilixxi skemi ġodda ta’ appoġġ u għandu japplika
mill-1 ta’ Jannar 2014. Dik
id-data ta’ applikazzjoni ma tippermettix li l-arranġamenti
amministrattivi u prattiċi meħtieġa
għall-preżentazzjoni tal-applikazzjonijiet għall-2014 jiġu
stabbiliti fil-ħin. Għal dik
ir-raġuni, l-applikazzjoni tar-reġim ġdid ta’ pagamenti diretti
trid tiġi posposta b’sena. Ir-Regolament
tal-Kunsill (KE) Nru 73/2009 tad-19 ta’ Jannar 2009 li
jistabbilixxi regoli komuni għal skemi ta' appoġġ dirett
għal bdiewa fi ħdan il-politika agrikola komuni u li jistabbilixxi
ċerti skemi ta' appoġġ għal bdiewa[6]
għandu għalhekk ikompli jikkostitwixxi l-bażi li fuqha
jingħata l-appoġġ għad-dħul tal-bdiewa f’sena
kalendarja 2014, filwaqt li jieħu kont dovut ta’ [ir-Regolament li
jistabbilixxi l-Qafas Finanzjarju Pluriennali][7].
(5)       Billi r-Regolament (KE)
Nru 73/2009 għandu jkompli japplika fl-2014 u sabiex tkun
żgurata l-konsistenza fl-implimentazzjoni tad-dispożizzjonijiet dwar
il-kundizzjonalità u r-rispett tal-istandards meħtieġa minn
ċerti miżuri, għandu jiġi previst li
d-dispożizzjonijiet rilevanti li japplikaw fil-perjodu ta’ programmar
2007-2013 ikomplu japplikaw sakemm isir applikabbli l-qafas leġiżlattiv
il-ġdid. Għall-istess raġunijiet, għandu jiġi previst
li d-dispożizzjonijiet marbuta mal-pagamenti diretti nazzjonali
kumplimentari għall-Kroazja li japplikaw fl-2013 ikomplu japplikaw.
(6)       Skont l-Artikolu 76 tar-Regolament (UE) Nru [...] [HZ]
tal-Parlament Ewropew u tal-Kunsill[8],
l-Istati Membri se jkunu jistgħu jħallsu bil-quddiem
għall-pagamenti diretti. Skont ir-Regolament (KE) Nru 73/2009 din
il-possibbiltà trid tiġi awtorizzata mill-Kummissjoni. L-esperjenza
fl-implimentazzjoni ta’ skemi ta’ appoġġ dirett turi li huwa xieraq
li l-bdiewa jkunu jistgħu jirċievu pagamenti bil-quddiem. Fir-rigward
tal-applikazzjonijiet li jsiru fl-2014, dawk il-pagamenti bil-quddiem
għandhom ikunu limitati sa 50 % tal-iskemi ta’ appoġġ
elenkati fl-Anness I tar-Regolament (KE) Nru 73/2009 u sa 80 %
tal-pagament taċ-ċanga u tal-vitella.
(7)       Sabiex jiġi rispettat
[ir-Regolament li jistabbilixxi l-Qafas Finanzjarju Pluriennali], u b’mod
partikolari l-livellar tal-ammont disponibbli għall-għoti ta’
appoġġ dirett lill-bdiewa kif ukoll il-mekkaniżmu ta’
konverġenza esterna, jeħtieġ li jiġu modifikati l-limiti
massimi nazzjonali ffissati fl-Anness VIII tar-Regolament (KE)
Nru 73/2009 għall-2014. Il-modifikazzjoni tal-limiti
massimi nazzjonali, inevitabbilment, se jkollha impatt fuq l-ammonti li
l-bdiewa individwali jistgħu jirċievu bħala pagamenti diretti
fl-2014. Għaldaqstant, jeħtieġ li jiġi stabbilit il-mod li
bih din il-modifika se jkollha impatt fuq il-valur tad-drittijiet għall-pagament
u l-livell ta’ pagamenti diretti oħra.
(8)       L-esperjenza miksuba
fl-implimentazzjoni finanzjarja tar-Regolament (KE) Nru 73/2009 wriet li
kien meħtieġ li jiġu ċċarati ċerti
dispożizzjonijiet, b’mod partikolari fir-rigward tal-elementi koperti
miċ-ċifri stipulati fl-Anness VIII ta’ dak ir-Regolament u
r-rabta mal-possibbiltà mogħtija lill-Istati Membri li jużaw il-fondi
mhux minfuqa fl-iskema ta’ pagament uniku biex jiffinanzja l-appoġġ
speċifiku. Billi l-Artikolu 40 tar-Regolament (KE)
Nru 73/2009 irid jiġi modifikat biex jiġi ċċarat kif
l-Istati Membri se jkollhom jikkunsidraw il-varjazzjonijiet fil-limiti massimi
nazzjonali, huwa xieraq li din titqies bħala opportunità biex jiġi
ċċarat it-test tad-dispożizzjonijiet rilevanti.
(9)       Skont ir-Regolament (KE)
Nru 73/2009, l-Istati Membri kellhom il-possibbiltà li jiddeċiedu li
jużaw ċertu perċentwal tal-limitu massimu nazzjonali
tagħhom għal appoġġ speċifiku għall-bdiewa
tagħhom kif ukoll li jwettqu rieżami ta’ deċiżjoni
preċedenti bid-deċiżjoni li jiġi modifikat, jew jintemm
tali appoġġ. Huwa xieraq li jiġi previst rieżami
addizzjonali ta' dawk id-deċiżjonijiet b'effett mis-sena kalendarja
2014. Fl-istess waqt, il-kundizzjonijiet speċjali li skonthom
jitħallas l-appoġġ speċifiku f’xi Stati Membri skont
l-Artikolu 69(5) tar-Regolament (KE) Nru 73/2009, li se jiskadu
fl-2013, jeħtieġ li jiġu estiżi għal sena oħra,
sabiex jiġi evitat tfixkil fil-livell ta’ appoġġ.
(10)     L-iskema ta’ pagament uniku skont l-erja stabbilita fir-Regolament (KE)
Nru 73/2009 hija ta’ natura tranżitorja u kellha tintemm
fil-31 ta’ Diċembru 2013. Billi l-iskema ġdida ta’
pagament bażiku se tieħu post l-iskema ta’ pagament uniku biss
mill-1 ta’ Jannar 2015, jeħtieġ li tiġi
estiża l-iskema ta’ pagament uniku skont l-erja għas-sena 2014 biex
jiġi evitat li l-Istati Membri l-ġodda jkollhom japplikaw l-iskema
ta’ pagament uniku għal sena waħda biss.
(11)     Sabiex l-Istati Membri jkunu
jistgħu jindirizzaw il-ħtiġijiet tas-setturi agrikoli
tagħhom jew biex isaħħu l-politika tal-iżvilupp rurali
tagħhom b’mod aktar flessibbli, dawn għandhom jingħataw
il-possibbiltà li jittrasferixxu fondi mil-limiti massimi tagħhom
applikabbli għall-pagamenti diretti għall-appoġġ
tagħhom assenjat għall-iżvilupp rurali u mill-appoġġ
assenjat għall-iżvilupp rurali għal-limiti massimi tagħhom
applikabbli għall-pagamenti diretti. Fl-istess waqt, l-Istati Membri
b'livell ta’ appoġġ dirett ta' anqas minn 90 % tal-livell medju
ta' appoġġ tal-Unjoni għandhom jingħataw il-possibbiltà li
jittrasferixxu fondi addizzjonali mill-appoġġ tagħhom assenjat
għall-iżvilupp rurali għal-limiti massimi tagħhom
applikabbli għall-pagamenti diretti. Dawn l-għażliet
għandhom isiru f’ċerti limiti, darba u għall-perjodu kollu
tas-snin finanzjarji bejn l-2015 u l-2020.
(12)     Skont l-Artikolu 22
tad-Direttiva 2000/60/KE tal-Parlament Ewropew u tal-Kunsill
tat-23 ta’ Ottubru 2000 li tistabbilixxi qafas għal azzjoni
Komunitarja fil-qasam tal-politika tal-ilma[9], id-Direttiva tal-Kunsill 80/68/KEE
tas-17 ta’ Diċembru 1979 dwar il-ħarsien ta’ ilma ta’
taħt l-art kontra tniġġiż ikkawżat minn ċerti
sustanzi perikolużi[10],
se tiġi revokata mit-22 ta’ Diċembru 2013. Sabiex
jinżammu r-regoli skont il-kundizzjonalità fir-rigward tal-ilma ta’
taħt l-art, huwa xieraq li jiġi aġġustat il-kamp ta’
applikazzjoni tal-kundizzjonalità u li jiġi definit standard ta’
kundizzjoni agrikola u ambjentali tajba li jinkludi r-rekwiżiti
tal-Artikoli 4 u 5 tad-Direttiva 80/68/KEE.
(13)     Ir-Regolament (UE)
Nru [...][OKS unika] tal-Parlament Ewropew u tal-Kunsill[11]
jipprevedi l-integrazzjoni tal-appoġġ għat-trobbija tad-dud
tal-ħarir fir-reġim ta’ appoġġ dirett u għalhekk
qiegħda titneħħa mir-Regolament (UE) Nru [...] [OKS unika].
Minħabba d-dewmien fl-applikazzjoni tar-reġim ġdid ta’
appoġġ dirett, huwa xieraq li jiġi previst l-issoktar
tal-għajnuniet fis-settur tad-dud tal-ħarir għal sena oħra.
(14)     Barra minn hekk,
id-dispożizzjonijiet dwar is-sistema konsultattiva għall-farms,
is-sistema integrata ta’ amministrazzjoni u kontroll u l-kundizzjonalità
stabbiliti fit-Titolu III, il-Kapitolu II tat-Titolu V u
t-Titolu VI, rispettivament, tar-Regolament (UE) Nru [...][HZ]
tal-Parlament Ewropew u tal-Kunsill dwar il-finanzjament, il-ġestjoni u
l-monitoraġġ tal-politika agrikola komuni[12],
għandhom japplikaw mill-1 ta’ Jannar 2015.
(15)     Wara li ddaħħal
l-Artikolu 136a fir-Regolament (KE) Nru 73/2009 u wara
s-sostituzzjoni tal-Artikolu 14 tar-Regolament (UE) Nru [DP], li japplika
mill-1 ta’ Jannar 2015, jeħtieġ li r-referenzi
għall-Artikolu 14 tar-Regolament (UE) Nru [DP] fir-Regolament
(UE) Nru [...] [RD] jiġu emendati.
(16)     Ir-Regolamenti (KE)
Nru 73/2009, (UE) Nru [...][DP], (UE) Nru [...][HZ], (UE) Nru
[...][OKS unika] u (UE) Nru [...][RD] għandhom għalhekk
jiġu emendati skont dan.
(17)     Dan ir-Regolament għandu
japplika mill-1 ta’ Jannar 2014. Sabiex tkun evitata kull sovrappożizzjoni
bejn ir-regoli dwar il-flessibbiltà bejn il-pilastri stabbiliti fir-Regolament
(KE) Nru 73/2009 u r-Regolament (UE) Nru [DP] kif emendat b’dan
ir-Regolament, huwa xieraq li jiġi stipulat li dik l-emenda partikolari
tar-Regolament (KE) Nru 73/2009 għandha tapplika mid-data
tad-dħul fis-seħħ ta’ dan ir-Regolament u li l-emendi
tar-Regolament (UE) Nru [DP], inkluża l-applikazzjoni differita
tiegħu mill-1 ta’ Jannar 2015, għandhom japplikaw
mid-data tad-dħul fis-seħħ tar-Regolament (UE) Nru [DP]. Barra
minn hekk, l-emenda tal-Annessi II u III tar-Regolament (KE)
Nru 73/2009 għandha tapplika
mit-22 ta’ Diċembru 2013,
ADOTTAW DAN IR-REGOLAMENT:
KAPITOLU 1
Dispożizzjonijiet tranżitorji
dwar l-appoġġ għall-iżvilupp rurali
Artikolu 1
Impenji legali skont ir-Regolament (KE) Nru 1698/2005 fl-2014
1.           B’deroga mill-Artikolu 94
tar-Regolament (UE) Nru [...] [RD], għall-miżuri
tal-Artikolu 36(a)(i) sa (v) u (b)(iv) u (v) tar-Regolament (KE)
Nru 1698/2005, l-Istati Membri jistgħu jkomplu jwettqu impenji legali
ġodda fil-konfront tal-benefiċjarji fl-2014 skont il-programmi
tal-iżvilupp rurali adottati fuq il-bażi tar-Regolament (KE)
Nru 1698/2005 anki wara li r-riżorsi finanzjarji kollha tal-perjodu
ta’ programmar bejn l-2007 u l-2013 jkunu ntużaw kollha, sal-adozzjoni
tal-programm rispettiv għall-iżvilupp rurali għall-perjodu ta’
programmar bejn l-2014 u l-2020. In-nefqa mġarrba fuq il-bażi ta’
dawn l-impenji għandha tkun eliġibbli skont l-Artikolu 3 ta’ dan
ir-Regolament.
2.           Il-kundizzjoni tat-tieni
inċiż tal-Artikolu 14(2) tar-Regolament tal-Kunsill (KE)
Nru 1257/1999[13]
ma għandhiex tapplika għall-impenji legali ġodda meħuda
mill-Istati Membri skont l-Artikolu 36(a)(i) u (ii) tar-Regolament (KE)
Nru 1698/2005 fl-2014.
Artikolu 2
Issoktar tal-applikazzjoni tal-Artikoli 50a u 51 tar-Regolament (KE)
Nru 1698/2005
B’deroga mill-Artikolu 94 tar-Regolament
(UE) Nru [...] [RD], l-Artikoli 50a u 51 tar-Regolament (KE)
Nru 1698/2005 għandhom jibqgħu japplikaw
sal-31 ta’ Diċembru 2014 b’rabta mal-operazzjonijiet magħżula
skont il-programmi tal-iżvilupp rurali tal-perjodu ta’ programmar bejn
l-2014 u l-2020 skont l-Artikolu 22(1)(a) u (b) tar-Regolament (UE)
Nru [...] [RD] rigward il-primjum annwali u l-Artikoli 29 sa 32 u 34 u 35
ta’ dak ir-Regolament.
Artikolu 3
Eliġibbiltà ta’ ċerti tipi ta’ nfiq
1.           B’deroga mill-Artikolu 7(1)
tar-Regolament (UE) Nru [...] [RD], l-ispejjeż marbuta mal-impenji
legali fil-konfront tal-benefiċjarji, imwettqa skont il-miżuri
tal-Artikolu 36(a)(i) sa (v) u (b)(iv) u (v) tar-Regolament (KE) Nru 1698/2005
u tal-Artikolu 36(b)(i) u (iii) ta’ dak ir-Regolament b’rabta mal-primjum
annwali, għandhom ikunu eliġibbli għal kontribuzzjoni
mill-FAEŻR fil-perjodu ta’ programmar bejn l-2014 u l-2020
fil-każijiet li ġejjin:
(a)     għal pagamenti li jridu isiru bejn
l-1 ta’ Jannar 2014 u
l-31 ta’ Diċembru 2015, jekk l-allokazzjoni finanzjarja
għall-miżura kkonċernata tal-programm rispettiv adottat skont
ir-Regolament (KE) Nru 1698/2005 tkun diġà ntużat kollha; kif
ukoll
(b)     għal pagamenti li jridu jsiru wara
l-31 ta’ Diċembru 2015.
2.           In-nefqa msemmija
fil-paragrafu 1 għandha tkun eliġibbli għal kontribuzzjoni
mill-FAEŻR fil-perjodu ta’ programmar bejn l-2014 u l-2020,
soġġetta għall-kundizzjonijiet li ġejjin:
(a)     din in-nefqa għandha tkun prevista
fil-programm rispettiv tal-iżvilupp rurali għall-perjodu ta’
programmar bejn l-2014 u l-2020;
(b)     għandha tapplika r-rata ta’
kontribuzzjoni tal-FAEŻR tal-miżura korrispondenti skont
ir-Regolament (UE) Nru [...] [RD] kif stabbilita fl-Anness I ta’ dan
ir-Regolament;
(c)     L-Istati Membri għandhom
jiżguraw li l-operazzjonijiet tranżitorji relevanti jiġu
identifikati b’mod ċar permezz tas-sistemi ta’ ġestjoni u ta’
kontroll tagħhom.
Artikolu 4
Applikazzjoni ta’ ċerti dispożizzjonijiet tar-Regolament (KE)
Nru 73/2009 fl-2014
1.           Għall-2014, ir-referenza
għall-Kapitolu I tat-Titolu VI tar-Regolament (UE) Nru [HZ]
fl-Artikoli 29, 30, 31 u 34 tar-Regolament (UE) Nru [...] [RD]
għandha tinqara bħala referenza għall-Artikoli 5 u 6
tar-Regolament (KE) Nru 73/2009 u l-Annessi II u III ta’ dan
tal-aħħar.
2.           Għall-2014, ir-referenza
fl-Artikolu 40a(1) tar-Regolament (UE) Nru [...] [RD]
għall-Artikolu 17a tar-Regolament (UE) Nru [DP] għandha
tinqara bħala referenza għall-Artikolu 132 tar-Regolament (KE)
Nru 73/2009. Għall-istess sena, ir-referenza
fl-Artikolu 40a(2)(a) tar-Regolament (UE) Nru [...] [RD]
għall-Artikolu 16a tar-Regolament (UE) Nru [DP] għandha
tinqara bħala referenza għall-Artikolu 121 tar-Regolament (KE)
Nru 73/2009.
KAPITOLU 2
Emendi
Artikolu 5
Emendi tar-Regolament (KE) Nru 73/2009
1.           Ir-Regolament (KE) Nru 73/2009
huwa emendat kif ġej:
(1)     Fl-Artikolu 29, qed jiżdied
il-paragrafu li ġej:
"5.     B’deroga mill-paragrafu 2,
l-Istati Membri jistgħu jħallsu,
mis-16 ta’ Ottubru 2014, pagamenti bil-quddiem lill-bdiewa sa
50 % tal-pagamenti diretti skont l-iskemi ta’ appoġġ elenkati
fl-Anness I fir-rigward tal-applikazzjonijiet li jsiru fl-2014.
Fir-rigward tal-pagamenti taċ-ċanga u
l-vitella previsti fit-Taqsima 11 tal-Kapitolu 1 tat-Titolu IV,
l-Istati Membri jistgħu jżidu l-ammont imsemmi fl-ewwel subparagrafu
sa 80 %.”
(2)     L-Artikolu 40 qed jinbidel b’dan li
ġej:
"Artikolu 40
Limiti massimi nazzjonali
1.       Għal kull Stat Membru u għal
kull sena, il-valur totali tad-drittijiet kollha għall-pagament allokati,
tar-riżerva nazzjonali kif imsemmija fl-Artikolu 41 u tal-limiti
massimi ffissati skont l-Artikoli 51(2) u 69(3) għandu jkun ugwali
għal-limitu massimu nazzjonali rispettiv stabbilit fl-Anness VIII.
2.       Fejn meħtieġ, Stat Membru
għandu jagħmel tnaqqis/żieda lineari fil-valur tad-drittijiet
kollha għall-pagamenti u/jew l-ammont tar-riżerva nazzjonali kif
imsemmija fl-Artikolu 41 sabiex tiġi żgurata l-konformità
mal-limitu massimu determinat fl-Anness VIII.
3.       Mingħajr preġudizzju
għall-Artikolu 25 tar-Regolament (UE) Nru [HZ] tal-Parlament Ewropew
u tal-Kunsill*, l-ammonti ta’ pagamenti diretti li jistgħu jingħataw
fi Stat Membru fir-rigward tas-sena kalendarja 2014 skont l-Artikoli 34,
52, 53 u 68 ta’ dan ir-Regolament u għall-għajnuna lil min irabbi
d-dud tal-ħarir skont l-Artikolu 111 tar-Regolament (KE)
Nru 1234/2007 ma għandhomx ikunu ogħla mil-limiti massimi
stipulati fl-Anness VIII ta’ dan ir-Regolament għal dik is-sena. Fejn
meħtieġ, u sabiex jikkonformaw mal-limiti massimi stabbiliti
fl-Anness VIII, l-Istati Membri għandhom iwettqu tnaqqis lineari
fl-ammonti ta’ pagamenti diretti fir-rigward tas-sena kalendarja 2014.
*           ĠU L …, …, p. "
(3)     Fl-Artikolu 51(2), qed jiżdied
is-subparagrafu li ġej:
“Għall-2014, il-limiti massimi
għall-pagamenti diretti msemmija fl-Artikoli 52 u 53 għandhom
ikunu identiċi għal-limiti massimi stabbiliti għall-2013,
immultiplikati b’koeffiċjent li jiġi kkalkulat għal kull Stat
Membru kkonċernat billi l-limitu massimu nazzjonali għall-2014
stabbilit fl-Anness VIII jiġi diviż bil-limitu massimu nazzjonali
għall-2013. Din il-multiplikazzjoni għandha tapplika biss
għall-Istati Membri fejn il-limitu massimu nazzjonali stabbilit
fl-Anness VIII għall-2014 ikun aktar baxx mil-limitu massimu
nazzjonali għall-2013.”
(4)     Fl-Artikolu 68(8),
il-frażi introduttorja qed tinbidel b’dan li ġej:
"8.     Sa ..[14] .,
l-Istati Membri li ħadu d-deċiżjoni msemmija
fl-Artikolu 69(1) jistgħu jeżaminawha u jiddeċiedu,
b'effett mill-2014, li:”
(5)     L-Artikolu 69 jiġi emendat kif
ġej:
(a)     Il-paragrafu 1 qed jinbidel b’dan li
ġej:
"1.     L-Istati
Membri jistgħu jiddeċiedu, sal-1 ta’ Awwissu 2009,
l-1 ta’ Awwissu 2010, l-1 ta’ Awwissu 2011,
l-1 ta’ Settembru 2012 jew sa [...[15]], li
jużaw, mis-sena ta’ wara deċiżjoni bħal din, jew
fil-każ ta’ deċiżjoni meħuda sa [...], mis-sena 2014, sa 10 %
tal-limitu massimu nazzjonali tagħhom imsemmi fl-Artikolu 40, jew,
fil-każ ta’ Malta, l-ammont ta’ EUR 2 000 000
għall-appoġġ speċifiku previst fl-Artikolu 68(1).”;
(b)     Fil-paragrafu 3, it-tieni subparagrafu
qed jinbidel b'dan li ġej:
“Għall-finijiet ewlenin li tiġi
żgurata l-konformità mal-limiti massimi nazzjonali kif previst
fl-Artikolu 40(2) u li jsir il-kalkolu msemmi fl-Artikolu 41(1),
l-ammonti użati għall-għoti tal-appoġġ imsemmi
fil-punt (c) tal-Artikolu 68(1) għandhom jitnaqqsu mil-limitu
massimu nazzjonali msemmi fl-Artikolu 40(1). Dawn għandhom
jingħaddu bħala drittijiet għall-pagament allokati. "
(c)     Fl-ewwel sentenza tal-paragrafu 5,
“2013” qed tinbidel b’“2014”;
(d)     Fil-paragrafu 6, it-tieni subparagrafu
qed jinbidel b'dan li ġej:
Għall-finijiet ewlenin li tiġi
żgurata l-konformità mal-limiti massimi nazzjonali previsti
fl-Artikolu 40(2) u li jsir il-kalkolu msemmi fl-Artikolu 41(1), fejn
Stat Membru juża l-għażla prevista fil-punt (a) tal-ewwel
subparagrafu ta' dan il-paragrafu, l-ammont ikkonċernat ma għandux
jingħadd bħala parti mil-limiti massimi stabbiliti skont
il-paragrafu 3 ta' dan l-Artikolu.”
(6)     Fl-Artikolu 90, il-paragrafu 3 qed
jinbidel b'dan li ġej:
"3.     L-ammont tal-għajnuna għal
kull ettaru eliġibbli għandu jiġi stabbilit billi l-ammont ta'
ħsad stabbilit fil-paragrafu 2 jiġi mmultiplikat bl-ammonti ta'
referenza li ġejjin:
Il-Bulgarija: EUR [520,20]
Il-Greċja: EUR [234,18]
Spanja: EUR [362,15]
Il-Portugall: EUR [228,00]."
(7)     Fl-Artikolu 122, il-paragrafu 3 qed jinbidel b’dan li
ġej:
"3.     L-iskema ta' pagament uniku skont
l-erja għandha tkun disponibbli
sal-31 ta' Diċembru 2014.”
(8)     Fl-Artikolu 131, il-paragrafu 1
huwa sostitwit b'dan li ġej:
"1.     L-Istati Membri
ġodda li japplikaw l-iskema ta’ pagament uniku skont l-erja jistgħu
jiddeċiedu, sal-1 ta’ Awwissu 2009,
l-1 ta’ Awwissu 2010, l-1 ta’ Awwissu 2011,
l-1 ta’ Settembru 2012 jew sa [...[16]], li
jużaw, mis-sena ta’ wara dik id-Deċiżjoni, jew fil-każ ta’
deċiżjoni meħuda sa [...[17]], mis-sena 2014, sa 10 % tal-limiti
massimi nazzjonali tagħhom imsemmija fl-Artikolu 40 biex jipprovdu
appoġġ lill-bdiewa kif stabbilit fl-Artikolu 68(1) u skont
il-Kapitolu 5 tat-Titolu III, kif applikabbli għalihom.”
(9)     Fit-Titolu VI, qed jiddaħħal
l-Artikolu 136a li ġej:
“Artikolu 136a
Flessibbiltà bejn il-pilastri
"1.     Qabel ...[18],
l-Istati Membri jistgħu jiddeċiedu li jagħmlu disponibbli
bħala appoġġ addizzjonali għall-miżuri fil-kuntest
tal-ipprogrammar tal-iżvilupp rurali ffinanzjat mill-FAEŻR kif
speċifikat skont ir-Regolament (UE) Nru [...] [RD] tal-Parlament Ewropew u
tal-Kunsill *, sa [15] % tal-limiti nazzjonali annwali tagħhom
għas-snin kalendarji 2014 sal-2019 kif stabbilit fl-Anness VIII
ta’dan ir-Regolament għas-sena 2014 u fl-Anness II tar-Regolament
(UE) Nru [DP] tal-Parlament Ewropew u tal-Kunsill**, għas-snin
2015-2019. B’riżultat ta’ dan, l-ammont korrispondenti ma għandux
jibqa’ disponibbli għall-għoti tal-pagamenti diretti.
Id-deċiżjoni msemmija fl-ewwel
subparagrafu għandha tkun innotifikata lill-Kummissjoni sad-data msemmija
f’dak is-subparagrafu.
Il-perċentwal innotifikat skont it-tieni
subparagrafu għandu jkun l-istess għas-snin imsemmija fl-ewwel
subparagrafu.
2.       [L-Istati Membri] li ma jużawx
il-possibbiltà skont il-paragrafu 1, [jistgħu jiddeċiedu, qabel
..[19] ., li
jagħmlu disponibbli bħala pagamenti diretti skont dan ir-Regolament u
r-Regolament (UE) Nru [DP] sa [15] % tal-ammont allokat
għall-appoġġ għall-miżuri fil-kuntest tal-ipprogrammar
tal-iżvilupp rurali ffinanzjat mill-FAEŻR fil-perjodu bejn l-2015 u
l-2020 kif speċifikat skont ir-Regolament (UE) Nru [...] [RD]].
Il-Bulgarija, l-Estonja, il-Finlandja, il-Latvja, il-Litwanja, il-Polonja,
il-Portugall, ir-Rumanija, is-Slovakkja, Spanja, l-Isvezja u r-Renju Unit
jistgħu jiddeċiedu li jagħmlu disponibbli bħala pagamenti
diretti [10 %] [addizzjonali] tal-ammont allokat fl-ambitu
tal-iżvilupp rurali. B’riżultat ta’ dan, l-ammont korrispondenti ma
għandux jibqa’ disponibbli għall-miżuri ta’ appoġġ
fil-kuntest tal-ipprogrammar tal-iżvilupp rurali.
Id-deċiżjoni msemmija fl-ewwel
subparagrafu għandha tkun innotifikata lill-Kummissjoni sad-data msemmija
f’dak is-subparagrafu.
Il-perċentwal innotifikat skont it-tieni
subparagrafu għandu jkun l-istess għas-snin imsemmija fl-ewwel
subparagrafu tal-paragrafu 1.
3.       Sabiex tqis id-deċiżjonijiet
innotifikati mill-Istati Membri skont il-paragrafi 1 u 2, il-Kummissjoni
għandha tingħata s-setgħa li tadotta atti ddelegati b’konformità
mal-Artikolu 141a li jeżamina l-limiti massimi stabbiliti
fl-Anness VIII.
*           ĠU L …, …, p.
**         ĠU L …, …, p. "
(10)   L-Artikolu 141a qed jinbidel b'dan li
ġej:
“Artikolu 141a
Eżerċizzju tad-delega
1.       Il-Kummissjoni tingħata
s-setgħa li tadotta atti ddelegati soġġett
għall-kundizzjonijiet stabbiliti f'dan l-Artikolu.
2.       Il-Kummissjoni għandha
tingħata s-setgħa li tadotta atti ddelegati msemmija
fl-Artikolu 11a għal perjodu mill-1 ta’ Settembru 2012
sal-31 ta’ Diċembru 2014. Il-Kummissjoni għandha
tingħata s-setgħa li tadotta atti ddelegati msemmija
fl-Artikolu 136a(3) għal perjodu minn [...[20]]
sal-31 ta' Diċembru 2014.
3.       Id-delega tas-setgħa msemmija
fl-Artikolu 11a u fl-Artikolu 136a(3) tista’ tiġi revokata fi
kwalunkwe żmien mill-Parlament Ewropew jew mill-Kunsill.
Id-deċiżjoni ta’ revoka għandha twassal għat-tmiem
tad-delega tas-setgħa speċifikata f’dik id-deċiżjoni. Din
għandha tidħol fis-seħħ fil-jum ta’ wara l-pubblikazzjoni
tad-deċiżjoni f’Il-Ġurnal Uffiċjali tal-Unjoni Ewropea
jew f’data aktar tard speċifikata fiha. Ma għandhiex taffettwa
l-validità tal-atti ddelegati li jkun hemm diġà fis-seħħ.
4.       Malli tadotta att iddelegat,
il-Kummissjoni għandha tinnotifikah fl-istess waqt lill-Parlament Ewropew
u lill-Kunsill.
5.       Att iddelegat adottat skont
l-Artikolu 11a u l-Artikolu 136a(3) għandu jidħol
fis-seħħ biss jekk la l-Parlament Ewropew u lanqas il-Kunsill ma
jesprimu oġġezzjoni fi żmien xahrejn min-notifika ta’ dak l-att
lill-Parlament Ewropew u lill-Kunsill jew jekk, qabel ma jiskadi dan
il-perjodu, il-Parlament Ewropew u l-Kunsill jkunu informaw, it-tnejn li huma,
lill-Kummissjoni li mhumiex se joġġezzjonaw. Dan il-perjodu
għandu jiġi estiż b'xahrejn fuq inizjattiva tal-Parlament Ewropew
jew tal-Kunsill."
(11)   L-Annessi II, III u VIII huma
emendati skont l-Anness II ta’ dan ir-Regolament.
Artikolu 6
Emendi tar-Regolament (UE) Nru […][DP]
Ir-Regolament
(UE) Nru […] [DP] huwa emendat kif ġej:
(1)          Fl-Artikolu 6,
il-paragrafu 2 qed jinbidel b'dan li ġej:
"2.     Sabiex jitqiesu
l-iżviluppi marbuta mal-ammonti massimi totali ta’ pagamenti diretti li
jistgħu jingħataw, inklużi dawk li jirriżultaw
mid-deċiżjonijiet meħuda mill-Istati Membri skont
l-Artikolu 136a tar-Regolament (KE) Nru 73/2009 u l-Artikolu 14
ta’ dan ir-Regolament u dawk li jirriżultaw mill-applikazzjoni tat-tieni
paragrafu tal-Artikolu 17b ta’ dan ir-Regolament, il-Kummissjoni
għandha tingħata s-setgħa li tadotta atti ddelegati skont
l-Artikolu 55 ta’ dan ir-Regolament għall-fini tar-rieżami
tal-limiti massimi nazzjonali stabbiliti fl-Anness II ta’ dan
ir-Regolament.”
(2)          L-Artikolu 14 huwa sostitwit
b’dan li ġej:
"Artikolu 14
Flessibbiltà bejn il-pilastri
"1.     Qabel .. [21].,
l-Istati Membri jistgħu jiddeċiedu li jagħmlu disponibbli
bħala appoġġ addizzjonali għall-miżuri fil-kuntest
tal-ipprogrammar ta’ żvilupp rurali ffinanzjat mill-FAEŻR kif
speċifikat skont ir-Regolament (UE) Nru [...] [RD], sa [15] %
tal-limiti massimi nazzjonali annwali tagħhom għas-snin kalendarji
mill-2014 sal-2019 kif stabbilit fl-Anness VIII tar-Regolament (KE)
Nru 73/2009 għas-sena 2014 u fl-Anness II ta’ dan ir-Regolament
għas-snin bejn l-2015 u l-2019. B’riżultat ta’ dan, l-ammont
korrispondenti ma għandux jibqa’ disponibbli għall-għoti
tal-pagamenti diretti.
Id-deċiżjoni msemmija fl-ewwel
subparagrafu għandha tkun innotifikata lill-Kummissjoni sad-data msemmija
f’dak is-subparagrafu.
Il-perċentwal innotifikat skont it-tieni
subparagrafu għandu jkun l-istess għas-snin imsemmija fl-ewwel
subparagrafu.
2.      [L-Istati Membri] li ma jużawx
il-possibbiltà skont il-paragrafu 1, [jistgħu jiddeċiedu, qabel
..[22] ., li
jagħmlu disponibbli bħala pagamenti diretti skont ir-Regolament (KE)
Nru 73/2009 u dan ir-Regolament sa [15] % tal-ammont allokat
għall-appoġġ għall-miżuri fil-kuntest tal-ipprogrammar
tal-iżvilupp rurali ffinanzjat mill-FAEŻR fil-perjodu bejn l-2015 u
l-2020 kif speċifikat skont ir-Regolament (UE) Nru [...] [RD]].
Il-Bulgarija, l-Estonja, il-Finlandja, il-Latvja, il-Litwanja, il-Polonja,
il-Portugall, ir-Rumanija, is-Slovakkja, Spanja, l-Isvezja u r-Renju Unit
jistgħu jiddeċiedu li jagħmlu disponibbli bħala pagamenti
diretti [10 %] [addizzjonali] tal-ammont allokat fl-ambitu
tal-iżvilupp rurali. B’riżultat ta’ dan, l-ammont korrispondenti ma
għandux jibqa’ disponibbli għall-miżuri ta’ appoġġ
fil-kuntest tal-ipprogrammar tal-iżvilupp rurali.
Id-deċiżjoni msemmija fl-ewwel
subparagrafu għandha tkun innotifikata lill-Kummissjoni sad-data msemmija
f’dak is-subparagrafu.
Il-perċentwal innotifikat skont it-tieni
subparagrafu għandu jkun l-istess għas-snin imsemmija fl-ewwel
subparagrafu tal-paragrafu 1.”
(3)          Fl-Artikolu 57(2), għandu
jiżdied is-subparagrafu li ġej wara l-ewwel subparagrafu:
“Madankollu, dan għandu jkompli japplika
fir-rigward tal-applikazzjonijiet għall-għajnuna marbuta mas-snin ta’
talba li jibdew qabel l-1 ta’ Jannar 2015.”
(4)          Fl-Artikolu 59, it-tieni u
t-tielet paragrafi qed jinbidlu b'dan li ġej:
"Dan għandu japplika
mill-1 ta' Jannar 2015.
Madankollu, l-Artikoli 20(5), 22(6), 35(1),
37(1) u 39 għandhom japplikaw mid-data tad-dħul fis-seħħ
ta' dan ir-Regolament.
Artikolu 7
Emenda tar-Regolament (UE) Nru […][HZ]
L-Artikolu 115 tar-Regolament (UE)
Nru […][HZ] qed jinbidel b'dan li ġej:
"Artikolu 115
Dħul fis-seħħ u applikazzjoni
Dan ir-Regolament għandu jidħol
fis-seħħ fis-seba’ jum wara l-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan għandu japplika
mill-1 ta' Jannar 2014, ħlief kif ġej:
(a)
L-Artikoli 7, 8 u 9 għandhom japplikaw
mis-16 ta' Ottubru 2013;
(b)
L-Artikoli 18, 42, 43 u 45 għandhom
japplikaw mis-16 ta’ Ottubru 2013 fir-rigward tan-nefqa
mġarrba mis-16 ta’ Ottubru 2013;
(c)
It-Titolu III, il-Kapitolu II
tat-Titolu V u t-Titolu VI għandhom japplikaw
mill-1 ta’ Jannar 2015. "
Artikolu 8
Emenda tar-Regolament (UE) Nru […][OKS unika]
Fl-Artikolu 163(1) tar-Regolament (UE)
Nru [...] [OKS unika], qed jiżdied il-punt li ġej:
"(h)         l-Artikolu 111
[l-Artikolu 155 tar-Regolament (UE) Nru COM(2010)799],
sal-31 ta' Marzu 2015.”
Artikolu 9
Emenda tar-Regolament (UE) Nru […][RD]
Fl-Artikolu 64 tar-Regolament (UE)
Nru [...] [RD], il-paragrafi 4 u 5 qed jinbidlu b’dan li ġej:
"4.          Il-Kummissjoni għandha,
permezz ta' att ta' implimentazzjoni, twettaq tqassim annwali skont l-Istat
Membru tal-ammonti msemmija fil-paragrafu 1, wara li jitnaqqas l-ammont
imsemmi fil-paragrafu 2 u b'kunsiderazzjoni għat-trasferiment
tal-fondi msemmija fl-Artikolu 136a(2) tar-Regolament tal-Kunsill (KE)
Nru 73/2009*.
Meta tkun qed twettaq it-tqassim annwali,
il-Kummissjoni għandha tqis:
(a)     il-kriterji oġġettivi marbuta
mal-objettivi msemmija fl-Artikolu 4; kif ukoll
(b)     il-prestazzjoni tal-passat.
5.           Minbarra l-ammonti msemmija
fil-paragrafu 4, l-att ta’ implimentazzjoni msemmi f’dak il-paragrafu
għandu jinkludi wkoll il-fondi trasferiti lill-FAEŻR fl-applikazzjoni
tal-Artikolu 136a(1) tar-Regolament (KE) Nru 73/2009 u
l-Artikolu 7(2) tar-Regolament (UE) Nru [DP] u l-fondi trasferiti
lill-FAEŻR b'applikazzjoni tal-Artikoli 10b u 136 tar-Regolament (KE)
Nru 73/2009 fir-rigward tas-sena kalendarja 2013.
_______
* ĠU L 30, 31.1.2009,
p. 16."
KAPITOLU 3
Dispożizzjonijiet finali
Artikolu 10
Dħul fis-seħħ u applikazzjoni
Dan ir-Regolament għandu jidħol
fis-seħħ fis-seba’ jum wara l-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Għandu jibda japplika mill-1 ta’ Jannar 2014.
Madankollu:
–
il-punti (9) u (10) tal-Artikolu 5
għandhom japplikaw mid-data tad-dħul fis-seħħ ta’ dan
ir-Regolament;
–
il-punt (11) tal-Artikolu 5 ta’ dan
ir-Regolament fir-rigward tal-Annessi II u III tar-Regolament (KE)
Nru 73/2009 għandu japplika
mit-22 ta’ Diċembru 2013; kif ukoll
–
l-Artikolu 6 ta’ dan ir-Regolament għandu
japplika mid-data tad-dħul fis-seħħ tar-Regolament (UE) Nru
[...] [DP].
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS I
Korrispondenza tal-Artikoli fil-miżuri relatati maż-żoni u
mal-annimali matul il-perjodi tal-ipprogrammar bejn l-2007 u l-2013 u bejn
l-2014 u l-2020
 Ir-Regolament (KE) Nru 1698/2005 || Ir-Regolament (UE) Nru […] [RD]
 L-Artikolu 36(a)(i) u (ii) Pagamenti għal żvantaġġi naturali lill-bdiewa f’żoni tal-muntanji u pagamenti lill-bdiewa f’żoni żvantaġġati, minbarra żoni tal-muntanji || L-Artikolu 32 Il-pagamenti għal żoni li jiffaċċjaw restrizzjonijiet naturali jew restrizzjonijiet speċifiċi oħra
 L-Artikolu 36(a)(iii) Pagamenti Natura 2000 u pagamenti marbuta mad-Direttiva 2000/60/KE || L-Artikolu 31 Il-pagamenti ta’ Natura 2000 u tad-Direttiva qafas dwar l-ilma
 L-Artikolu 36(a)(iv) Pagamenti agroambjentali || L-Artikolu 29 Agroambjent u klima
 L-Artikolu 36(v) Pagamenti għat-trattament xieraq tal-annimali || L-Artikolu 34 It-trattament xieraq tal-annimali
 L-Artikolu 36(b)(i) u (iii) L-ewwel afforestazzjoni ta’ art agrikola u l-ewwel afforestazzjoni ta’ art mhux agrikola || L-Artikolu 22(1)(a) L-afforestazzjoni u l-ħolqien ta’ msaġar
 L-Artikolu 36(b)(iv) Il-pagamenti Natura 2000 || L-Artikolu 31 Il-pagamenti ta’ Natura 2000 u tad-Direttiva qafas dwar l-ilma
 L-Artikolu 36(b)(v) Pagamenti għall-ambjent forestali || L-Artikolu 35 Servizzi ambjentali u klimatiċi b’rabta mal-foresti u l-konservazzjoni tal-foresti
ANNESS II
L-Annessi II, III u VIII tar-Regolament
(KE) Nru 73/2009 huma emendati kif ġej:
(1)          Fl-Anness II, il-Punt A. “L-ambjent” qed jinbidel b’dan li
ġej:
 "1 || Id-Direttiva tal-Kunsill 79/409/KEE tat-2 ta' April 1979 dwar il-konservazzjoni tal-għasafar selvaġġi (ĠU L 103, 25.4.1979, p. 1) || L-Artikolu 3(1), l-Artikolu 3(2)(b), l-Artikolu 4(1), (2) u (4) u l-Artikolu 5(a), (b) u (d)
 2 || Id-Direttiva tal-Kunsill 86/278/KEE tat-12 ta' Ġunju 1986 dwar il-protezzjoni tal-ambjent, u b'mod partikolari tal-ħamrija, meta l-ħama tad-drenaġġ jintuża fl-agrikoltura (ĠU L 181, 4.7.1986, p. 6) || L-Artikolu 3
 3 || Id-Direttiva tal-Kunsill 91/676/KEE tat-12 ta’ Diċembru 1991 dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (ĠU L 375, 31.12.1991, p. 1) || L-Artikoli 4 u 5
 4 || Id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa (ĠU L 206, 22.7.1992, p. 7) || L-Artikolu 6 u l-Artikolu 13(1)(a)”
(2)          L-Anness III huwa emendat kif ġej:
(a)     L-entrata għal “Il-protezzjoni u
l-ġestjoni tal-ilma” qed tinbidel b’dan li ġej:
 "Il-protezzjoni u l-ġestjoni tal-ilma: Il-protezzjoni tal-ilma kontra t-tniġġis u l-iskol u l-ġestjoni tal-użu tal-ilma || - Stabbiliment ta' strixxi marġinali matul il-mogħdijiet tal-ilma (1) ||
 - Fejn l-użu tal-ilma għall-irrigazzjoni huwa soġġett għall-awtorizzazzjoni, irid ikun hemm konformità mal-proċeduri tal-awtorizzazzjoni ||
 Il-miżuri stabbiliti fl-Appendiċi   ||
(1)         Nota:
L-istrixxi marġinali GAEC għandhom jirrispettaw, kemm ġewwa kif
ukoll barra miż-żoni vulnerabbli stabbiliti skont l-Artikolu 3(2)
tad-Direttiva 91/676/KEE, tal-inqas ir-rekwiżiti fir-rigward
tal-kundizzjonijiet għall-applikazzjoni tal-fertilizzant fuq l-art
ħdejn il-mogħdijiet tal-ilma, imsemmi fil-punt A4 tal-Anness II
tad-Direttiva 91/676/KEE li jrid jiġi applikat b'konformità mal-Programmi
ta' Azzjoni tal-Istati Membri stabbiliti skont l-Artikolu 5(4) tad-Direttiva
91/676/KEE.”
(b)     L-Appendiċi li ġejja hija
miżjuda:
“APPENDIĊI
A.      Miżuri relatati mal-lista I
L-Istati Membri:
–
għandhom jipprojbixxu kull skarikar dirett ta'
sustanzi fil-lista I,
–
għandhom jagħmlu soġġett
għal investigazzjoni minn qabel kull skarikar jew depożitu bl-iskop
ta' skarikar ta' dawn is-sustanzi li jista' jwassal għal skarikar
indirett. Fid-dawl ta' dik l-investigazzjoni, l-Istati Membri għandhom
jipprojbixxu din it-tip ta' attività jew għandhom jagħtu
l-awtorizzazzjoni, sakemm jitħarsu l-prekawzjonijiet tekniċi kollha
li huma meħtieġa sabiex jiġi evitat dan l-iskarikar,
–
għandhom jieħdu l-miżuri kollha
xierqa li huma jqisu meħtieġa sabiex jiġi evitat kull skarikar
indirett ta' sustanzi fil-lista I li huwa dovut għal attivitajiet fuq
jew taħt l-art, apparti dawk imsemmija fit-tieni inċiż.
Madanakollu, jekk l-investigazzjoni ta' qabel
tiżvela li l-ilma ta' taħt l-art li ġo fih huwa mbassar li
sejrin jiġu skarikati s-sustanzi elenkati fil-lista I huwa
permanentament mhux xieraq għal kwalunkwe użu ieħor,
speċjalment għal użu domestiku jew agrikolu, l-Istati Membri
jistgħu jawtorizzaw l-iskarikar ta' dawn is-sustanzi, sakemm
il-preżenza tagħhom ma timpedixxix l-isfruttament tar-riżorsi
tal-art.
Dawn l-awtorizzazzjonijiet jistgħu
jingħataw biss jekk ikunu ttieħdu l-prekawzjonijiet tekniċi
kollha sabiex jiġi żgurat li dawn is-sustanzi ma jilħqux sistemi
akkwatiċi oħrajn jew ma jagħmlux ħsara lil ekosistemi
oħrajn.
L-Istati Membri jistgħu, wara investigazzjoni
minn qabel, jawtorizzaw skarikar li jkollu jsir minnħabba riinjezzjoni
fl-istess akwifer ta' ilma użat għal skopijiet ġeotermali, ilma
ppumpjat ’il barra minn minjieri u barrieri, jew ilma ppumpjat ’il barra
għal xogħlijiet ta' inġinerija ċivili.
B.      Miżuri relatati mal-lista II
L-Istati Membri għandhom jagħmlu
soġġett għal investigazzjoni minn qabel:
–
kull skarikar dirett ta' sustanzi
fil-lista II, sabiex jillimitaw skarikar ta' din ix-xorta,
–
kull skarikar jew depożitu bl-iskop ta'
skarikar ta' dawn is-sustanzi li jista' jwassal għal skarikar indirett.
Fid-dawl ta' dik l-investigazzjoni, l-Istati
Membri jistgħu jagħtu awtorizzazzjoni, sakemm jitħarsu
l-prekawzjonijiet tekniċi kollha għall-prevenzjoni
tat-tniġġiż tal-ilma ta' taħt l-art minn dawn is-sustanzi.
Barra minn hekk, l-Istati Membri għandhom
jieħdu l-miżuri xierqa li jqisu meħtieġa sabiex jiġi
limitat l-iskarikar indirett kollu ta' sustanzi elenkati fil-lista II,
dovut għal attivitajiet fuq jew taħt l-art apparti dawk imsemmija
fl-ewwel paragrafu.
IL-LISTA I TAL-FAMILJI U L-GRUPPI TA’
SUSTANZI MSEMMIJA FIT-TAQSIMA A
Il-lista I tinkludi s-sustanzi individwali li
jappartjenu lill-familji u lill-gruppi ta' sustanzi enumerati hawn isfel,
bl-eċċezzjoni ta' dawk li mhumiex ikkunsidrati xierqa
għal-lista I, fuq il-bażi ta' riskju baxx ta' tossiċità,
persistenza u bijoakkumulazzjoni.
Dawk is-sustanzi li, fir-rigward ta'
tossiċità, persistenza u bijoakkumulazzjoni huma xierqa
għal-lista II, għandhom jiġu kklassifikati
fil-lista II.
1.       Komposti organoaloġeni u sustanzi
li jistgħu jiffurmaw komposti bħal dawn fl-ambjent akkwatiku
2.       Komposti organofosfori
3.       Komposti organotini
4.       Sustanzi li jippossjedu proprjetajiet
karċinoġeniċi, mutaġeniċi jew teratoġeniċi
fl-ambjent akkwatiku jew permezz tiegħu (*)
5.       Il-merkurju u l-komposti tiegħu
6.       Il-kadmju u l-komposti tiegħu
7.       Iż-żjut minerali u
l-idrokarburi
8.       Iċ-ċjanuri.
IL-LISTA II TAL-FAMILJI U L-GRUPPI TA’
SUSTANZI MSEMMIJA FIT-TAQSIMA B
Il-lista II tinkludi s-sustanzi individwali u
l-kategoriji ta' sustanzi li jappartjenu lill-familji u lill-gruppi ta'
sustanzi elenkati hawn isfel li jista' jkollhom effett ta’ ħsara fuq
l-ilma ta' taħt l-art.
1.       Il-metallojdi u l-metalli u l-komposti
tagħhom li ġejjin:
1. Iż-żingu

2. Ir-ram
3. In-nikil
4. Il-kromju
5. Iċ-ċomb
6. Is-selenju
7. L-arseniku
8. L-antimonju
9. Il-molibdenu
10. It-titanju
11. Il-landa
12. Il-barju
13. Il-berillju
14. Il-boron
15. L-uranju
16. Il-vanadju
17. Il-kobalt
18. It-tallju
19. It-tellurju
20. Il-fidda.
2.       Il-bijoċidi u d-derivattivi
tagħhom li ma jidhrux fil-lista I.
3.       Is-sustanzi li l-effett tagħhom
huwa dak li jħassru t-togħma u/jew ir-riħa tal-ilma ta'
taħt l-art, u komposti li jistgħu jikkawżaw il-formazzjoni ta'
dawn is-sustanzi f'dan l-ilma u jirrenduh mhux tajjeb għall-konsum
mill-bniedem.
4.       Il-komposti organiċi tossiċi
jew persistenti tas-siliċju, u sustanzi li jistgħu jikkawżaw
il-formazzjoni ta' dawn il-komposti fl-ilma, esklużi dawk li
bijoloġikament ma jagħmlux ħsara jew li fl-ilma jinqelbu
rapidament f'sustanzi li ma jagħmlux ħsara.
5.       Il-komposti inorganiċi tal-fosforu
u l-fosforu elementali.
6.       Il-fluworuri.
7.       L-ammonja u n-nitriti
(*)     Fejn ċerti sustanzi
fil-lista II ikunu karċinoġeniċi, mutaġeniċi jew
teratoġeni, jiġu inklużi fil-kategorija 4 ta’ din
il-lista.”

(3)          Fl-Anness VIII, il-kolonna għas-sena 2014 hija sostitwita
b’dan li ġej:
"Tabella 1
(f’eluf ta’ EUR)
   Stat Membru || 2014
 Il-Belġju || [544 047]
 Id-Danimarka || [926 075]
 Il-Ġermanja || [5 178 178]
 Il-Greċja || [2 063 187]
 Spanja || [4 833 647]
 Franza || [7 586 341]
 L-Irlanda || [1 216 547]
 L-Italja || [3 953 394]
 Il-Lussemburgu || [33 661]
 Il-Pajjiżi l-Baxxi || [793 319]
 L-Awstrija || [693 716]
 Il-Portugall || [557 667]
 Il-Finlandja || [523 247]
 L-Isvezja || [696 487]
 Ir-Renju Unit || [3 548 576]
Tabella 2(*)
(f’eluf ta’ EUR)
 Il-Bulgarija || [642 103]
 Ir-Repubblika Ċeka || [875 305]
 L-Estonja || [110 018]
 Ċipru || [51 344]
 Il-Latvja || [168 886]
 Il-Litwanja || [393 226]
 L-Ungerija || [1 272 786]
 Malta || [5 239]
 Il-Polonja || [2 970 020]
 Ir-Rumanija || [1 428 531]
 Is-Slovenja || [138 980]
 Is-Slovakkja || [377 419]
 (*) Il-limiti massimi kkalkolati jqisu l-iskeda tal-inkrementi prevista fl-Artikolu 121."
 DIKJARAZZJONI FINANZJARJA || FS/13/ 344471Rev1
 6.15.2013
   || DATA: 25.03.2013
 1. || INTESTATURA BAĠITARJA:   05 03 Għajnuniet diretti 05 04 Żvilupp Rurali   ||
 2. || TITOLU:   Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi ċerti dispożizzjonijiet tranżitorji dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jemenda r-Regolament (UE) Nru [RD] rigward ir-riżorsi u d-distribuzzjoni tagħhom fir-rigward tas-sena 2014 u li jemenda r-Regolament tal-Kunsill (KE) Nru 73/2009 u r-Regolamenti (UE) Nru [DP], (UE) Nru [HZ] u (UE) Nru [OKS unika] fir-rigward tal-applikazzjoni tagħhom fis-sena 2014
 3. || BAŻI LEGALI:   L-Artikolu 43(2) tat-Trattat dwar il-Funzjonament tal-Unjoni Ewropea
 4. || GĦANIJIET:   Dan ir-Regolament jistabbilixxi regoli tranżitorji għall-applikazzjoni ta’ pagamenti diretti fir-rigward tas-sena 2014 u dwar appoġġ għall-iżvilupp rurali.
 5. || IMPLIKAZZJONIJIET FINANZJARJI || PERJODU TA’ 12-IL XAHAR (EUR miljun) || SENA FINANZJARJA ATTWALI 2013 (EUR miljun) || SENA FINANZJARJA SEGWENTI 2014 (EUR miljun)
 5.0 || NEFQA -               ADDEBITATA LILL-BAĠIT TAL-UE (RIFUŻJONIJIET/INTERVENTI) -               AWTORITAJIET NAZZJONALI -               OĦRA ||   ||   ||
 5.1 || DĦUL -               RIŻORSI PROPRJI TAL-UE (IMPOSTI/DAZJI DOGANALI) -               NAZZJONALI ||   ||   ||
   ||   || 2015 || 2016 || 2017 || 2018
 5.0.1 || NEFQA STMATA || EUR -830 miljun ||   ||   ||
 5.1.1 || DĦUL STMAT ||   ||   ||   ||
 5.2 || METODU TA’ KALKOLU: Ara l-Kummenti
 6.0 || DAN IL-PROĠETT JISTA’ JIĠI FFINANZJAT MINN APPROPRJAZZJONIJIET IMDAĦĦLA FIL-KAPITOLU RELEVANTI TAL-BAĠIT ATTWALI? || m.a.
 6.1 || DAN IL-PROĠETT JISTA’ JIĠI FFINANZJAT PERMEZZ TA’ TRASFERIMENTI BEJN KAPITOLI TAL-BAĠIT ATTWALI? || m.a.
 6.2 || SE JKUN MEĦTIEĠ BAĠIT SUPPLIMENTARI? || LE
 6.3 || SE JKUN HEMM BŻONN LI L-APPROPRJAZZJONIJIET JIDDAĦĦLU F’BAĠITS FUTURI? || LE
 OSSERVAZZJONIJIET:   Din id-dikjarazzjoni finanzjarja tikkomplementa d-dikjarazzjoni finanzjarja tal-proposti għar-riforma tal-PAK (COM(2012)551, COM(2012)552, COM(2012)553) u għandha tinqara flimkien magħha. Dan l-abbozz ta’ Regolament jimmira li jtawwal xi elementi tal-iskemi eżistenti, filwaqt li jinkorpora l-effett tal-ftehim tal-Qafas Finanzjarju Pluriennali (QFP) dwar il-konverġenza esterna tal-pagamenti diretti, il-flessibbiltà bejn il-pilastri tal-PAK u r-rata ta’ kofinanzjament għall-iżvilupp rurali. Fil-verità, ma hemm l-ebda konsegwenza finanzjarja billi dan l-abbozz ta’ Regolament jimplimenta biss il-proposti tal-Kummissjoni dwar il-QFP u r-riforma tal-PAK b’kunsiderazzjoni tal-konklużjonijiet tal-Kunsill Ewropew tat-8 ta’ Frar 2013. L-elementi l-ġodda li jirriżultaw mill-konklużjonijiet tal-Kunsill Ewropew tat-8 ta’ Frar 2013 jitpoġġew f’parentesi kwadri sakemm jintlaħaq ftehim finali dwar il-QFP.   Fir-rigward tal-pagamenti diretti, il-konverġenza esterna u l-flessibbiltà bejn il-pilastri jibdew japplikaw mis-sena finanzjarja 2015 (li tikkorrispondi għas-sena ta’ talba 2014 għall-pagamenti diretti). Meta mqabbla mal-proposta tal-Kummissjoni u d-dikjarazzjoni finanzjarja tagħha, il-konklużjonijiet tal-Kunsill Ewropew tat-8 ta’ Frar 2013 jikkorrispondu għal tnaqqis ta’ EUR 830 miljun (fi prezzijiet attwali) għal pagamenti diretti fis-sena ta’ talba 2014 (EUR 5 miljun għall-pagament speċifiku għall-uċuħ tar-raba’ għall-qoton u EUR 825 miljun għall-Anness VIII).   Fir-rigward tal-flessibbiltà bejn il-pilastri, s’issa għadu mhuwiex possibbli li jiġi evalwat l-impatt finanzjarju billi l-Istati Membri jkun jeħtiġilhom jinnotifikaw it-trasferimenti tagħhom lill-Kummissjoni iktar tard din is-sena. Ikun xi jkun il-każ, il-flessibbiltà se tkun newtrali fejn jidħol il-baġit billi eżattament l-istess ammonti mnaqqsa minn Fond wieħed (il-FAEG jew il-FAEŻR) se jkunu disponibbli għall-Fond l-ieħor (il-FAEG jew il-FAEŻR).   Fir-rigward tal-iżvilupp rurali, dan l-abbozz ta’ Regolament jimmira li jiżgura l-kontinwità ta’ għadd ta’ miżuri li jinvolvu impenji pluriennali. Għal dawk il-miżuri wkoll, l-abbozz ta’ Regolament huwa maħsub li, għall-impenji meħuda bejn l-2007 u l-2013, in-nefqa korrispondenti tista’ tkun eliġibbli wara l-2015 (jekk hemm pagamenti xi jsiru) fil-kuntest tal-perjodu ta’ programmar ġdid, jew qabel meta l-allokazzjoni finanzjarja attwali tkun ġiet eżawrita. Dawk id-dispożizzjonijiet ma għandhom l-ebda impatt finanzjarju billi l-allokazzjoni għall-iżvilupp rurali tibqa’ l-istess. Madankollu, id-distribuzzjoni tal-pagamenti matul iż-żmien tista’ tkun xi ftit differenti iżda f’dan l-istadju ma tistax tiġi kwantifikata.
[1]               ĠU C , , p. .
[2]               ĠU C , , p. .
[3]               ĠU L […], […], p. […].
[4]               ĠU L 277, 21.10.2005, p. 1.
[5]               ĠU L […], […], p. […].
[6]               ĠU L 30, 31.1.2009, p. 16.
[7]               ĠU L […], […], p. […].
[8]               ĠU L
[…], […], p. […].
[9]               ĠU L 327, 22.12.2000, p. 1.
[10]             ĠU L 20, 26.1.1980, p. 43.
[11]             ĠU
L […], […], p. […].
[12]             ĠU L […], […], p. […].
[13]             ĠU
L 160 , 26.6.1999, p. 80.
[14]             ĠU
jekk jogħġbok daħħal id-data xahar qabel id-data ta’
applikazzjoni ta’ dan ir-Regolament.
[15]             ĠU
jekk jogħġbok daħħal id-data xahar qabel id-data ta’
applikazzjoni ta’ dan ir-Regolament.
[16]             ĠU
jekk jogħġbok daħħal id-data xahar qabel id-data ta’
applikazzjoni ta’ dan ir-Regolament.
[17]             ĠU
jekk jogħġbok daħħal id-data xahar qabel id-data ta’
applikazzjoni ta’ dan ir-Regolament.
[18]             ĠU
jekk jogħġbok daħħal id-data sebat ijiem qabel id-data
tad-dħul fis-seħħ ta'dan ir-Regolament.
[19]             ĠU
jekk jogħġbok daħħal id-data sebat ijiem qabel id-data
tad-dħul fis-seħħ ta'dan ir-Regolament.
[20]             ĠU
jekk jogħġbok daħħal id-data sebat ijiem qabel id-data
tad-dħul fis-seħħ ta'dan ir-Regolament.
[21]             ĠU
jekk jogħġbok daħħal id-data sebat ijiem qabel id-data
tad-dħul fis-seħħ ta'dan ir-Regolament.
[22]             ĠU
jekk jogħġbok daħħal id-data sebat ijiem qabel id-data
tad-dħul fis-seħħ ta'dan ir-Regolament.


				|

		52013PC0678

			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova /* COM/2013/0678 final - 2013/0325 (COD) */

			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
L-Unjoni Ewropea (minn hawn 'il quddiem
"l-UE") temmet in-negozjati mar-Repubblika tal-Moldova (minn hawn 'il
quddiem "il-Moldova") dwar il-Ftehim ta' Assoċjazzjoni,
inkluż it-twaqqif ta' żona ta' kummerċ ħieles profonda u
komprensiva (DCFTA) f'Ġunju tal-2013. Fil-qafas ta' dawn in-negozjati,
il-Moldova adottat aġenda ambizzjuża għal assoċjazzjoni
politika u aktar integrazzjoni ekonomika mal-UE. Din għamlet ukoll
progress qawwi fl-approssimazzjoni regolatorja li twassal għal
konverġenza mal-liġijiet u l-istandards tal-UE.
Fil-qafas ta' dawn in-negozjati, il-Partijiet proponew
li jiġi liberalizzat għalkollox il-kummerċ bilaterali tal-inbid.
Ir-Repubblika tal-Moldova (minn hawn 'il
quddiem "il-Moldova") qed issib diffikultajiet bl-esportazzjonijiet
tagħha tal-inbid lejn uħud mis-swieq tradizzjonali tagħha, u
dawn jheddu l-irkupru ekonomiku tagħha u l-proċess ta' riforma li
jsegwi bir-reqqa l-gvern tal-Moldova. Is-settur agrikolu jirrappreżenta
madwar 40% tal-ekonomija tal-Moldova u s-settur tal-inbid hu parti importanti
minnu, li jħaddem madwar 300 000 ruħ (kwart
tal-popolazzjoni tax-xogħol), li jgħixu l-aktar fiż-żoni
rurali u jaħdmu l-għelieqi żgħar jew medji tal-familja.
Filwaqt li tqis dan ta' hawn fuq,
il-Kummissjoni Ewropea tipproponi li tiġi liberalizzata għalkollox u
mingħajr dewmien l-importazzjoni tal-inbid mill-Moldova lejn l-UE billi
jiġi emendat ir-Regolament tal-Kunsill (KE) Nru 55/2008[1] u jitneħħa
l-inbid mit-Tabella 1 tal-Anness I tiegħu.
Bħalissa l-eżenzjoni tad-WTO
għall-preferenzi tariffarji mogħtija lill-Moldova ma jkoprux
il-preferenzi addizzjonali għall-inbid maħsuba mir-regolament
propost. Barra minn hekk, l-eżenzjoni tiskadi fil-31 ta' Diċembru 2013.
Għaldaqstant, skont il-paragrafu 3 tal-Artikolu IX tal-Ftehim
tad-WTO, l-UE għandha titlob l-estensjoni u l-emenda meħtieġa
fl-ambitu tal-eżenzjoni attwali mill-obbligi tagħha skont
l-Artikolu I u l-Artikolu XIII tal-GATT 1994 sakemm meħtieġ
biex l-UE tkun tista' tiflaħ trattament preferenzjali bla dazju għal
inbid li jkun joriġina mill-Moldova, mingħajr il-bżonn li
testendi l-istess trattament bla dazju għal prodotti simili ta' xi Membru
ieħor tad-WTO. Proposta tal-Kummissjoni biex titlob estensjoni tal-eżenzjoni
diġà tinsab pendenti quddiem il-Kunsill.
2.           IL-BAŻI LEGALI
TAL-PROPOSTA
Il-bażi legali ta' din il-proposta hi
l-Artikolu 207(2) tat-Trattat dwar il-Funzjonament tal-Unjoni Ewropea.
3.           L-IMPLIKAZZJONIJIET
BAĠITARJI
Ir-Regolament propost ma jġarrabx
spejjeż lill-baġit tal-UE. Billi l-livell ġenerali
tal-importazzjonijiet mill-Moldova hu 0,6% biss tal-importazzjonijiet kollha
tal-inbid tal-UE, jekk jinfetaħ aktar is-suq mhumiex mistennija
jinħolqu effetti negattivi għall-UE.
2013/0325 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament tal-Kunsill (KE)
Nru 55/2008 li jintroduċi l-preferenzi awtonomi
għall-kummerċ għar-Repubblika tal-Moldova
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikolu 207(2)
tiegħu,
Wara li kkunsidraw il-proposta tal-Kummissjoni
Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Filwaqt li jaġixxu skont
il-proċedura leġiżlattiva ordinarja,
Billi:
(1)
Ir-Regolament tal-Kunsill (KE) Nru 55/2008[2] jistabbilixxi skema
speċifika ta' preferenzi awtonomi għall-kummerċ (ATPs)
għar-Repubblika tal-Moldova (minn hawn 'il quddiem
"il-Moldova"). Dik l-iskema tipprovdi aċċess liberu
għas-swieq tal-Unjoni lil kull prodott li joriġina mill-Moldova,
ħlief lil ċerti prodotti agrikoli mniżżla fl-Anness I
ta' dak ir-Regolament li għalihom ingħataw konċessjonijiet
limitati f'forma ta' eżenzjoni mid-dazji doganali fil-limitu tal-kwoti
tariffarji jew f'forma ta' tnaqqis fid-dazji doganali.
(2)
Fil-qafas tal-Politika Ewropea tal-Viċinat
(PEV), il-Pjan ta' Azzjoni tal-PEV bejn l-UE u l-Moldova, u s-Sħubija
tal-Lvant, il-Moldova adottat aġenda ambizzjuża għal
assoċjazzjoni politika u aktar integrazzjoni ekonomika mal-Unjoni.
Il-Moldova għamlet ukoll progress qawwi fl-approssimazzjoni regolatorja li
twassal għal konverġenza mal-liġijiet u l-istandards tal-Unjoni.
(3)
In-negozjati għal Ftehim ta'
Assoċjazzjoni ġdid, inkluż it-twaqqif ta' żona ta'
kummerċ ħieles profonda u komprensiva (DCFTA) bejn l-Unjoni u
l-Moldova bdew f'Jannar tal-2010 u ntemmu f'Lulju tal-2013. Dan il-Ftehim
jipprevedi l-liberalizzazzjoni sħiħa tal-kummerċ bilaterali
tal-inbid.
(4)
Sabiex jitwieżnu l-isforzi tal-Moldova skont
il-PEV u s-Sħubija tal-Lvant, u sabiex ikun provdut suq attraenti u
affidabbli għall-esportazzjonijiet tal-inbid tagħha, l-importazzjoni
tal-inbid mill-Moldova lejn l-Unjoni għandu jiġi liberalizzat
mingħajr dewmien.
(5)
Għaldaqstant ir-Regolament (KE)
Nru 55/2008 għandu jiġi emendat skont dan,
ADOTTAW DAN IR-REGOLAMENT:
Artikolu 1
Fit-tabella tal-punt 1 tal-Anness I
tar-Regolament (KE) Nru 55/2008, titneħħa l-aħħar
ringiela dwar l-ordni Nru 09.0514 "Inbid ta' għeneb frisk,
ħlief inbid effervexxenti".
Artikolu 2
Dan ir-Regolament għandu jidħol
fis-seħħ fis-seba' jum wara l-pubblikazzjoni tiegħu f'Il-Ġurnal
Uffiċjali tal-Unjoni Ewropea.
Dan
ir-Regolament għandu jorbot fl-intier tiegħu u japplika direttament
fl-Istati Membri kollha.
Magħmul fi Brussell,
Għall-Parlament Ewropew                            Għall-Kunsill
Il-President                                                    Il-President

 DIKJARAZZJONI FINANZJARJA || FinancSt/2013 JE/nh/3263078-Rev1 6.0.2013.1
   || DATA: 18/09/2013
 1. || INTESTATURA BAĠITARJA: Kapitolu 12 – Dazji doganali u dazji oħrajn || APPROPRJAZZJONIJIET: Baġit ta' Emenda Nru 1/2013 EUR 18 654,2 miljun
 2. || TITLU: Proposta għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova.
 3. || BAŻI LEGALI: It-Trattat dwar il-Funzjonament tal-Unjoni Ewropea, b'mod partikolari l-Artikolu 207(2).
 4. || GĦANIJIET: Biex tiġi liberalizzata għalkollox l-importazzjoni tal-inbid mill-Moldova lejn l-UE.
 5. || IMPLIKAZZJONIJIET FINANZJARJI || PERJODU TA' 12-IL XAHAR (f'miljuni ta' EUR) || IS-SENA FINANZJARJA ATTWALI l-2013 (f'miljuni ta' EUR) || IS-SENA FINANZJARJA TA' WARA l-2014 (f'miljuni ta' EUR)
 5.0 || NEFQA -               IMĦALLSA MILL-BAĠIT TAL-KE (RIFUŻJONIJIET/INTERVENTI) -               AWTORITAJIET NAZZJONALI -               OĦRAJN || - || - || -
 5.1 || DĦUL -               RIŻORSI TAL-KE STESS (IMPOSTI/DAZJI DOGANALI) -               NAZZJONALI || - || - || -
   ||   || l-2015 || l-2016 || l-2017 || l-2018
 5.0.1 || NEFQA STMATA || - || - || - || -
 5.1.1 || DĦUL STMAT || - || - || - || -
 5.2 || METODU TAL-KALKOLU: -
 6.0 || DAN IL-PROĠETT JISTGĦU JIFFINANZJAWH APPROPRJAZZJONIJIET IMDAĦĦLA FIL-KAPITOLU RELEVANTI TAL-BAĠIT ATTWALI? || IVA LE
 6.1 || DAN IL-PROĠETT JISTGĦU JIFFINANZJAWH TRASFERIMENTI BEJN KAPITOLI TAL-BAĠIT ATTWALI? || IVA LE
 6.2 || SE JKUN HEMM BŻONN BAĠIT SUPPLIMENTARI? || IVA LE
 6.3 || SE JKUN HEMM BŻONN LI L-APPROPRJAZZJONIJIET JIDDAĦĦLU F'BAĠITS FUTURI? || IVA LE
 OSSERVAZZJONIJIET: F'dawn l-aħħar snin, l-importazzjonijiet mill-Moldova ma laħqux il-kwantitiajiet tal-kwota tariffarja bla dazju annwali. It-tneħħija tal-kwota tariffarja bla dazju annwali għall-importazzjonijiet tal-inbid mill-Moldova titqies li ma għandha ebda implikazzjoni baġitarja.
[1]               Ir-Regolament tal-Kunsill (KE) Nru 55/2008
tal-21 ta' Jannar 2008 li jintroduċi l-preferenzi awtonomi
għall-kummerċ għar-Repubblika tal-Moldova u li jemenda
r-Regolament (KE) Nru 980/2005 u d-Deċiżjoni tal-Kummissjoni
2005/924/KE (ĠU L 20, 24.1.2008, p. 1.)
[2]               Ir-Regolament tal-Kunsill (KE) Nru 55/2008
tal-21 ta' Jannar 2008 li jintroduċi l-preferenzi awtonomi
għall-kummerċ għar-Repubblika tal-Moldova u li jemenda
r-Regolament (KE) Nru 980/2005 u d-Deċiżjoni tal-Kummissjoni 2005/924/KE
(ĠU L 20, 24.1.2008, p. 1.)